title: Brummerin talo

text: Brummerin talon tontti on ollut olemassa jo 1600-luvulla, ja talon kellari on osittain tältä ajalta. Kåhlmanin jälkeen talon omisti taiteenharrastaja H. J. Falkman, joka perusti siihen viinatehtaan. Nimensä rakennus on saanut hovineuvos Carl Brummerin mukaan. Hänen omistuskaudellaan Falkmanin poika, taidemaalari Severin Falkman, rakennutti pihan puolelle ateljeen vuonna 1887. Piharakennuksen suunnitteli Theodor Höijer. Talossa on myös kokoontunut aikoinaan muun muassa Lauantaiseura, ja marsalkka Carl Gustaf Emil Mannerheim asui siellä lyhyen aikaa valtionhoitajakautensa päätyttyä. Tasavallan presidentti Sauli Niinistöllä oli väliaikaiset työtilat Brummerin talossa Presidentinlinnan remontin ajan vuosina 2013–2014.


title: Rautjärvi (täsmennyssivu)

text: Rautjärvi tarkoittaa seuraavia:Huomaa myös


title: Valas-luokan kuljetusalus

text: Valas-luokan kuljetusalukset ovat Suomen merivoimien vuosina 1979–1981 Hollming Osakeyhtiön Rauman telakalla valmistuneita kuljetusaluksia. Aluksia valmistui viisi: "Vaarlahti" (722), "Vahakari" (121), "Valas" (897), "Vänö" (723) sekä sukeltajien tukialus "Mursu" (98).


title: Valas-luokan kuljetusalus

text: Alusten uppouma on 300 tonnia ja niiden pituus 30, leveys 8 ja syväys 3 metriä. Niiden voimanlähteenä on 1070 kilowatin moottori, joka mahdollistaa 12 solmun nopeuden. Alusten miehistö koostuu yhteensä 11 henkilöstä. Alukset kykenevät kulkemaan jäissä, ja "Mursun" varustukseen kuuluu myös siirrettävä painekammio. Muut luokan alukset paitsi "Mursu" pystyvät kuljettamaan peräkannellaan yhden 20 tonnin kolmiakselisen kuorma-auton tai vastaavan määrän muuta ajoneuvokalustoa. Aluksissa on tätä varten hydraulisesti ohjattava peräramppi. Emälaiva "Mursussa" on tämän kannen paikalla sukeltajien erityistiloja.


title: Valas-luokan kuljetusalus

text: Merivoimat on luopumassa "Vahakarista" aluksen huonon kunnon takia. "Mursu" myytiin kesällä 2013 kaupalliselle merirosvouksen vastaiselle yhtiölle ja lähti 8. elokuuta Turusta siniseksi maalattuna ja uudella nimellä "Muru" kohti uutta toiminta-aluettaan. Myös "Valas" myytiin samaan aikaan. Sen osti kotimainen Rederi Ab Fakir -varustamo.


title: Seppo Murto

text: Seppo Toivo Ilmari Murto (s. 13. tammikuuta 1955) on suomalainen kuoronjohtaja, kapellimestari ja Helsingin tuomiokirkkoseurakunnan kanttori–urkuri.


title: Seppo Murto

text: Seppo Murto suoritti urkujensoiton diplomin Sibelius-Akatemiassa 1980 ja piti ensikonserttinsa Helsingissä seuraavana vuonna. Kuoronjohdon diplomin hän suoritti vuonna 1983. Murto on ollut Sulasolin sekakuoroliiton taiteellinen johtaja vuosina 1985–1991 ja toiminut Suomen kuoronjohtajat ry:n puheenjohtajana sen perustamisesta 1989 vuoteen 1996 asti.


title: Seppo Murto

text: Murto on ollut Dominante-kuoron taiteellinen johtaja vuodesta 1981. Hän on toiminut myös Suomen Laulun (1984–1988) Akateemisen Laulun (1994–2000) ja Viva Voxin (1995 alkaen) taiteellisena johtajana. Vuoden 2003 alussa Seppo Murto oli mukana perustamassa uutta kuoroa, joka sai nimekseen Kamarikuoro Murtosointu. Murto työskenteli turkulaisen Chorus Cathedralis Aboensiksen taiteellisena johtajana 2006–2008.


title: Seppo Murto

text: Murto on vieraillut Tapiola Sinfoniettan sekä Lahden, Kuopion ja Vantaan kaupunginorkesterien kapellimestarina sekä Pohjois-Saksan radiokuoron johtajana. Hän toimi KuoroEspoo-festivaalin taiteellisena johtajana vuosina 1992–2004. Varsinaisena työnään Murto on toiminut Helsingin tuomiokirkkoseurakunnan kanttori–urkurina vuodesta 1985.


title: Seppo Murto

text: Hän myös opettaa kuoronjohtoa, urkujensoittoa ja liturgista soittoa Sibelius-Akatemiassa.


title: Seppo Murto

text: Seppo Murrolle on myönnetty seuraavat huomionosoitukset: Director musices -arvonimi 1986, Teknillisen Korkeakoulun Ylioppilaskunnan myöntämä Teekkari h. c. -arvonimi teekkarilakin käyttöoikeuden kera 1990, Suomen kuoronjohtajayhdistyksen valitsema vuoden kuoronjohtaja 2001, Espoon kaupungin myöntämä Espoo-mitali 2004 sekä Teknillisen korkeakoulun mitali 2007. Vuonna 2013 Murto valittiin vuoden kanttoriksi


title: Portrait of an American Family

text:
Portrait of an American Family on vuonna 1994 julkaistu Marilyn Mansonin ensimmäinen albumi yhtyeen nimenvaihdoksen jälkeen. Levyllä bassoa soittaa heti nauhoitusten jälkeen ulospotkittu Gidget Gein.
Vierailevat:


title: Emma Roberts

text: Emma Rose Roberts (s. 10. helmikuuta 1991 Rhinebeck, New York, Yhdysvallat) on yhdysvaltalainen näyttelijä ja laulaja.


title: Emma Roberts

text: Emma Roberts syntyi Rhinebeckin kylässä New Yorkissa. Hänen vanhempansa ovat näyttelijä Eric Roberts ja tämän silloinen tyttöystävä Kelly Cunningham. Vanhemmat erosivat Emman ollessa vauva, ja molemmat menivät myöhemmin uudelleen naimisiin. Robertsilla on äitinsä uuden avioliiton kautta siskopuoli Grace Nickels (s. 2001). Näyttelijät Julia Roberts ja Lisa Roberts Gillan ovat hänen tätejään. Lapsena Roberts vietti paljon aikaa Julia-tätinsä elokuvien kuvauspaikoilla. Nämä kokemukset saivat hänet innostumaan näyttelemisestä ja seuraamaan isänsä ja tätinsä jalanjälkiä elokuva-alalle.


title: Emma Roberts

text: Roberts näytteli ensimmäisen roolinsa yhdeksänvuotiaana elokuvassa "Blow" (2001), jossa hän esitti Johnny Deppin esittämän päähahmon tytärtä. Sen jälkeen hänellä oli rooli lyhytelokuvassa "bigLove". Tätinsä Julia Robertsin elokuvassa "Valkokankaan lemmikit" Roberts oli mukana kreditoimattomana avustajana.


title: Emma Roberts

text: Tunnetuksi Robertsin tekivät päärooli televisiosarjassa "Unfabulous" sekä yksi päärooleista elokuvassa "Aquamarine" (2006), josta hän voitti Young Artist -palkinnon parhaana nuorena näyttelijänä. Vuonna 2007 Roberts esiintyi nimiosassa teini-ikäisenä salapoliisina Carolyn Keenen "Neiti Etsivä" -nuortenkirjasarjaan perustuvassa elokuvassa "Neiti Etsivä" ("Nancy Drew"). Vuonna 2008 hän näytteli elokuvassa "Wild Child" poispilattua kalifornialaisteiniä, joka lähetetään Englantiin sisäoppilaitokseen. Roberts on sen jälkeen esiintynyt useissa pääosissa rikos- ja komediaelokuvissa, joista osa on menestynyt kaupallisesti hyvin. Hänen 2010-luvun tunnettuja roolejaan ovat muun muassa paha Jill-serkku kauhuelokuvassa "Scream 4" (2011) sekä suorasuinen karkulaistyttö Casey "Millerit"-komediassa vuodelta 2013.


title: Emma Roberts

text: Vuodesta 2013 alkaen Roberts näytteli kauhusarjassa "American Horror Story" kahdessa eri roolissa. Vuonna 2015 hän sai pääroolin kauhukomediasarjasta "Scream Queens".


title: Emma Roberts

text: Vuonna 2005 Roberts julkaisi ainoan musiikkialbuminsa "Unfabulous and More". Albumi julkaistiin Columbia Recordsin kautta ja se pääsi "Billboardin" Top Heatseekers-listan sijalle 46. Albumilta ilmestyi kaksi promosingleä, ”Dummy” ja ”I Wanna Be”. Kappaleita soitettiin myös Robertsin tähdittämässä sarjassa "Unfabulous", hänen roolihahmonsa omien laulujen lisäksi. Roberts lauloi kappaleen ”I Had It My Way” Disneyn elokuvaan "Ice Princess". Lisäksi hän esitti "Aquamarinen" soundtrackille cover-version kappaleesta ”Island in the Sun”.


title: Emma Roberts

text: Haastattelussa vuonna 2007 Roberts kertoi albumin julkaisun jälkeen keskittyvänsä näyttelemiseen musiikin sijaan, sillä ei usko menestyvänsä laulajana yhtä hyvin.


title: Emma Roberts

text: Vuonna 2011 Roberts alkoi opiskella Sarah Lawrence Collegessa, mutta keskeytti opintonsa pian keskittyäkseen töihin.


title: Emma Roberts

text: Roberts on ollut on-off-suhteessa näyttelijä Evan Petersin kanssa vuodesta 2012 lähtien. Heinäkuussa 2013 hänet pidätettiin Montréalissa Kanadassa poikaystävänsä pahoinpitelystä. Hän pääsi kuitenkin nopeasti pois putkasta eikä Peters nostanut syytettä. Roberts ja Peters erosivat kesäkuussa 2015., mutta palasivat uudelleen yhteen vuonna 2016.


title: Emma Roberts

text: Roberts on ollut Neutrogenan mainoskasvona, ja on myös esiintynyt "Teen Vogue" -lehden parhaiten pukeutuneiden listalla vuosina 2007, 2008 ja 2009.


title: Lupiinit

text: Lupiinit ("Lupinus") on hernekasveihin kuuluva kasvisuku.


title: Lupiinit

text: Lupiineihin kuuluu 150–200 lajia.


title: Irving Jaffee

text: Irving W. Jaffee (15. syyskuuta 1906 New York, New York, Yhdysvallat – 21. maaliskuuta 1981 San Diego, Kalifornia, Yhdysvallat) oli amerikkalainen pikaluistelija.


title: Irving Jaffee

text: Jaffee syntyi New Yorkissa Venäjältä lähtöisin olleeseen juutalaiseen maahanmuuttajaperheeseen. Jaffee nousi pikaluisteluväen tietoisuuteen melko yllätyksellisesti vuoden 1928 talviolympialaisissa Sveitsin Sankt Moritzissa. Vuonna 1927 Jaffee oli luistellut viiden mailin maailmanennätyksen, ja juuri ennen olympialaisia luisteli Oslossa mailin maailmanennätykset. Itse olympialaisissa hän sijoittui 5 000 metrillä neljänneksi kaksi kymmenystä norjalaisen maailmanmestarin Bernt Evensenistä jääneenä. Seuraavana päivänä luistellussa 1 500 metrin kilpailussa Jaffee sijoittui seitsemänneksi. 10 000 metrillä Jaffee joutui Evensenin pariksi. Evensen johti kilpailua aina viimeiselle kierrokselle saakka Jaffeen pysytellessä parin metrin päässä. Kuitenkin viimeisellä kierroksella Jaffee painoi ohi ja voitti Evensenin sekunnin kymmenysosan erolla ja luistelu siihen mennessä parhaan ajan. Pian sääolosuhteet kuitenkin muuttuivat dramaattisesti ja kilpailu päätettiin perua kokonaan.


title: Irving Jaffee

text: Neljän vuoden kuluttua Jaffee sai uuden mahdollisuuden Lake Placidin talviolympialaisissa. Pikaluistelukilpailut käytiin amerikkalaiseen tyyliin yhteislähdöllä, mihin eurooppalaisluistelijat eivät olleet tottuneet. Jaffee osallistui vain 5 000 ja 10 000 metrin kilpailuihin, jotka molemmat hän voitti, 10 000 metrin kilpailussa maaliviivan yli kaatuessaan. Lama-aikana Jaffee joutui viemään mitalinsa pantiksi, mutta panttilainaamo meni konkurssiin ja mitalit katosivat ikiajoiksi. Olympiakisat jäivät Jaffeen ainoiksi kansainvälisiksi kilpailuiksi. Vielä vuonna 1934 hän luisteli uuden 25 mailin maailmanennätyksen Grossinger's Resortissa Catskill-vuorilla. Samassa paikassa Jaffee järjesti monia kilpailuja noihin aikoihin suositussa lajissa, jossa hypätään luistimilla tynnyririvistön yli ja standardoi kilpailuissa käytetyn tynnyrin koon.


title: Sara Paxton

text: Sara Paxton (s. 25. huhtikuuta 1988 Woodland Hills, Kalifornia, Yhdysvallat) on yhdysvaltalainen Young Artistilla palkittu näyttelijä ja laulaja. Hän kasvoi Kaliforniassa ja aloitti näyttelemisen varhaisessa iässä. Kuuluisaksi hän tuli vuonna 2004 rooleistaan sarjoissa "Darcy's Wild Life" ja "Summerland".


title: Sara Paxton

text: Sara Paxton syntyi vanhempiensa ainoaksi lapseksi Woodland Hillsissä, Los Angelesissa. Hänen äitinsä Lucia on Meksikosta kotoisin oleva juutalainen ja isä Steve Paxton englantilaista, irlantilaista ja skotlantilaista sukujuurta. Paxtonin vanhemmat ovat ammatiltaan hammaslääkäreitä. Hän on isänsä kautta etäisesti sukua näyttelijä Bill Paxtonille.


title: Sara Paxton

text: Paxton varttui San Fernando Valleyssa, jossa hän kävi julkista koulua. Lapsena hän harrasti pukuleikkejä ja meni joskus kouluun tietyksi hahmoksi pukeutuneena. Paxton valmistui El Camino Real High Schoolista vuonna 2006 ja päätti, ettei lähde opiskelemaan yliopistoon.


title: Sara Paxton

text: Paxton esiintyi lapsena musiikkiteatterissa ja televisiomainoksissa. Hänen debyyttinsä näyttelijänä oli pieni rooli "Valehtelija, valehtelija" -elokuvassa 1997. Hän on vieraillut lisäksi useissa televisiosarjoissa, kuten "Lizzie McGuire", "C.S.I. Miami", "Will & Grace" ja "Waverly Placen velhot". Paxton tunnetaan parhaiten "Summerland" -sarjasta, jossa hän näytteli ongelmateinin roolia Jesse McCartneyn rinnalla.


title: Sara Paxton

text: Paxtonin ensimmäinen suuri rooli oli elokuvassa "Sleepover" (2004), ja siitä seurasivat pääroolit elokuvissa "Aquamarine" (2006), "Superhero Movie" (2008) ja "Viimeinen talo vasemmalla" (2009).


title: Sara Paxton

text: Paxton on antanut äänensä useille hahmolle animaatiosarjassa "Paavo Pesusieni" vuosien 1999 ja 2004 välillä.


title: Kampela-luokan kuljetuslautta

text: Kampela-luokka on Suomen merivoimien rannikkotykistöjoukkojen käyttöön hankittu kuljetuslauttaluokka, johon kuuluu kolme alusta: "Kampela 1", "Kampela 2" ja "Kampela 3". Niitä voidaan käyttää monipuolisesti erilaisiin kuljetuksiin. Aluksen kannelle voidaan ajaa erilaisia työkoneita ja muun muassa täysiperärekka mahtuu kyytiin. "Kampela 3" oli varustettu miinanetsintäkontein, mutta ne on poistettu.


title: Kampela-luokan kuljetuslautta

text: Malliesimerkki kuljetuskyvystä nähtiin, kun Espoon Meripelastusyhdistyksen tukikohtaan Herrökobbilla rakennettiin uusi laituri keväällä 1981. Merivoimat suoritti lahjoituksena kuljetuksen "Kampela 2" -lautalla, jonka kannelle mahtuivat kerralla työssä tarvitut kaksi betoniautoa ja pumppuauto.


title: Uisko-luokan joukkojenkuljetusvene

text: Uisko-luokan joukkojenkuljetusvene eli Marine Alutech Watercat M11 on Suomen merivoimien käyttämä nopea kuljetusvene. Luokka on hyvin liikuntakykyinen ja matalakulkuinen sopien erinomaisesti käytettäväksi matalissa saaristovesissä.


title: Uisko-luokan joukkojenkuljetusvene

text:
Merivoimille on valmistettu aluksia neljänä eri sarjana:
U-200-sarjan veneistä runkonumeron U205 Uisko myytiin siviileille huutokaupalla lokakuussa 2013.


title: Parolan leijona

text:
Parolan leijona on keisari Aleksanteri II:n vierailun kunniaksi vuonna 1868 paljastettu muistomerkki Hattulan Parolannummella. Patsaan veisti kuvanveistäjä Andreas Fornander ja se sijaitsee varuskunnan harjoituskentän etelälaidassa.
Metalliseokseen valettu veistos on leijona, jonka vasemman etukäpälän alla on pallo. Alhaalta porrastettu jalusta on harmaata graniittia. Muistomerkin kokonaiskorkeus on 5,2 metriä.


title: Parolan leijona

text: Graniittijalustaan on kirjoitettu versaalikirjaimin:


title: Parolan leijona

text: Muistomerkki liittyy Helsingin vuoden 1863 valtiopäiviä edeltävään Aleksanteri II:n Suomen matkaan. Suomen kaartin univormuun pukeutunut keisari tarkasti Parolannummella Suomen sotajoukot.


title: Parolan leijona

text: Paikalla oli myös senattori J. V. Snellman, joka esitteli keisarille Kielireskriptin eli asetuksen, joka kohotti suomen kielen aseman Suomen suuriruhtinaskunnan valtionhallinnossa ruotsin rinnalle. Säädöksen mukaan suomenkielisiä asiakirjoja voitiin jättää virastoihin ja tuomioistuimiin välittömästi asetuksen voimaantulon jälkeen. Asetus velvoitti viranomaisia ryhtymään toimenpiteisiin, jotta valtion elimet ja laitokset pystyisivät 20 vuoden kuluttua asetuksen voimaantulosta tuottamaan itse suomenkielisiä asiakirjoja. Keisari hyväksyi asetuksen allekirjoittamalla sen seuraavana päivänä Hämeenlinnan maaherrantalossa.


title: Parolan leijona

text: Kuvanveistäjä Andreas Fornander (1820–1903) opiskeli Tukholman taideakatemiassa. Hänet tunnetaan varsinkin eläimiä esittävistä savisista pienveistoksistaan, sekä maisemamaalauksistaan. Keisarin elinaikana paljastettu veistos on vanhin Aleksanteri II:n muistomerkki.


title: Parolan leijona

text: Monumentti konservoitiin vuonna 2011 ja työn yhteydessä selvisi, että leijonapatsaan metalliseoksessa yli 50 prosenttia on lyijyä, noin 30 prosenttia tinaa ja noin 20 prosenttia sinkkiä. Konservoinnin yhteydessä leijonan pinta pronssattiin paremman säilyvyyden takaamiseksi.


title: Ptolemaios Filadelfos

text: Ptolemaios Filadelfos (36 eaa. – ehkä 29 eaa.) oli Ptolemaiosten hallitsijasukuun kuulunut prinssi. Hänen vanhempansa olivat roomalainen triumviri Marcus Antonius ja Egyptin kuningatar Kleopatra VII. Ptolemaios syntyi Antiokiassa. Ptolemaios nimettiin aikaisemman faaraon Ptolemaios II Filadelfoksen mukaan. Vuonna 34 eaa. niin sanotun Aleksandrian donaatioiden yhteydessä Ptolemaioksesta tehtiin Syyria, Foinikian ja Kilikian kuningas.


title: Ptolemaios Filadelfos

text: Antoniuksen ja Kleopatran hävisivät Octavianusta vastaan käydyn sodan vuonna 31 eaa. ja tekivät itsemurhan seuraavana vuonna. Octavianus vei Ptolemaioksen ja hänen sisarensa Kleopatra Selenen ja Aleksanterin Helioksen Roomaan, jossa he joutuivat osallistumaan Octavianuksen triumfiin. Roomalaiset säälivät kuitenkin lapsia ja he joutuivat pian Octavianuksen siskon Octavia minorin huostaan. Ptolemaioksen kohtalosta ei tämän jälkeen tiedetä mitään. Epäillään että hän kuoli sairauteen seuraavana talvena.


title: Kroatianpaimenkoira

text: Kroatianpaimenkoira on pystykorvainen, korkeuttaan hieman pidempi, kiharakarvainen paimenkoira. Suomessa kroatianpaimenkoiria on vain muutamia. Ensimmäinen kroatianpaimenkoira tuotiin Suomeen vuonna 2002, ja ensimmäinen kroatianpaimenkoirapentue syntyi keväällä 2006.


title: Kroatianpaimenkoira

text: Kroatianpaimenkoira on hyvin vanha rotu, mainittu kirjallisuudessa jo ainakin 1300-luvulla, ja samaa alkuperää mudin kanssa. Nykyisten Unkarin, Kroatian, Romanian ja Slovakian alueella on muodostunut hyvin yhtenäinen paimenkoiratyyppi, josta on erillisiksi roduiksi erotettu Unkarissa mudi ja Kroatiassa kroatianpaimenkoira. Kroatianpaimenkoira on kotimaansa ulkopuolella hyvin harvinainen.


title: Kroatianpaimenkoira

text: Kroatianpaimenkoira on pystykorvatyyppinen paimenkoira. Pää ja raajojen etuosa ovat lyhyen, suoran ja sileän karvan peittämät, ja muissa osissa runkoa karva on kauttaaltaan laineikasta tai kiharaa. Korvien takana ja raajojen takaosissa on pidemmän karvan muodostamat koristehapsut. Kroatianpaimenkoiran rotumääritelmä sallii vain mustat kroatianpaimenkoirat, mutta myös valkoisia, vaaleankeltaisia sekä merkkivärisiä tiedetään syntyvän. Kroatianpaimenkoira on keskikokoinen, rotumääritelmän mukaan 40–50 cm korkea. Kroatianpaimenkoiran häntä kiertyy yleensä selän päälle, mutta rodussa esiintyy myös luonnostaan töpöhäntäisiä yksilöitä, joiden hännän pituus voi vaihdella.


title: Kroatianpaimenkoira

text: Kroatianpaimenkoira on alkukantainen, sitkeä, vastustuskykyinen ja pitkäikäinen rotu, jolla ei toistaiseksi ole havaittu juurikaan perinnöllisiä sairauksia. Kroatianpaimenkoiran läheisin sukulaisrotu lienee unkarilainen mudi, ja usein vaaditaankin todellinen asiantuntija erottamaan rodut toisistaan.


title: Kroatianpaimenkoira

text: Alkuperältään rotu on lammas- ja karjakoira. Kroatianpaimenkoirat ovat viime vuosina tulleet tunnetuiksi mm. agilityssa, pelastuskoirina ja palveluskoirakokeissa. Kroatialainen kroatianpaimenkoira narttu Drava Certisa on edustanut Kroatian agility-maajoukkueessa kuutena vuonna ja tehnyt rotua tunnetuksi ulkomaillakin.


title: Spektrianalysaattori

text:
Spektrianalysaattori on elektroniikan mittalaite, jolla voidaan mitata
signaalin spektri eli signaalin taajuusjakauma. Mitattu spektri esitetään graafisesti laitteen näytöllä - yleensä niin, että vaaka-akselilla on taajuus ja pystyakselilla on taajuutta vastaava amplitudi esitettynä logaritmisella desibeliasteikolla.


title: Spektrianalysaattori

text: Spektrianalyysiin liittyy oleellisesti mittausajan ja resoluution välinen epätarkkuusperiaate: mitä suuremmalla taajuusresoluutiolla spektri mitataan sitä pitempi mittausaika tarvitaan.


title: Spektrianalysaattori

text: Spektrianalysaattori voi sisäiseltä toiminnaltaan olla joko digitaalinen FFT-spektrianalysaattori, analoginen pyyhkäisevä spektrianalysaattori tai näiden yhdistelmä.


title: Spektrianalysaattori

text: FFT-spektrianalysaattorissa analoginen signaali muutetaan digitaaliseen muotoon ottamalla signaalista tasaisin välein näytteitä, jotka mitataan analogi-digitaalimuuntimella ja talletetaan peräkkäin analysaattorin muistiin digitaaliseksi signaaliksi eli näytevektoriksi. Signaalin spektri saadaan laskemalla näytevektorin Fourier'n muunnos FFT:n avulla. Tuloksen amplitudi esitetään graafisesti taajuuden funktiona.


title: Spektrianalysaattori

text: FFT-spektrianalysaattorin kaistaleveys riippuu suurimmasta näytteenottotaajuudesta. Se soveltuu erityisesti audiotaajuuksien ja matalien radiotaajuuksien analysointiin: maksiminäytteenottotaajuus rajoittaa suurimman mitattavan kaistaleveyden, mutta toisaalta mittaus on tehokas, sillä Fourier-muunnoksen avulla koko spektri saadaan mitatuksi yhdestä näytevektorista. Taajuusresoluutio on vektorin mittausajan käänteisarvo. Toisin sanoen 1 sekunnin mittauksella saavutetaan periaatteessa 1 Hz resoluutio koko mittauskaistalla.


title: Spektrianalysaattori

text: Harrastekäytössä tavallisesta PC:stä, jossa on äänikortti, voi sopivan ohjelman avulla rakentaa yksinkertaisen audiotaajuuksien spektrianalysaattorin havaintotarkoituksiin.


title: Spektrianalysaattori

text: Taajuuspyyhkäisyyn perustuvassa analysaattorissa on muuttuvataajuuksinen radiovastaanotin, jonka vastaanottotaajuutta siirretään sopivalla nopeudella niin, että se kattaa mitattavan taajuuskaistan. Vastaanotetun signaalin amplitudi kertoo suoraan spektrin voimakkuuden taajuuden funktiona. Koska pyyhkäisevässä mittauksessa mitataan vain "yhtä taajuutta" kerrallaan kunkin spektripisteen mittaamiseen tarvitaan periaatteessa yhtä pitkä aika kuin missä FFT analysaattorilla voidaan mitata koko spektri samalla resoluutiolla. Pidemmästä mittausajasta ei kuitenkaan ole suurta haittaa radiotaajuusmittauksissa, jos ei pyritä kovin suureen resoluutioon vaan halutaan mitata spektri laajalta kaistalta.


title: Spektrianalysaattori

text:
FFT-analysaattorin ja pyyhkäisevän spektrianalysaattorin edut voidaan yhdistää laitteessa, jossa suuritaajuisen signaalin kapeaa osakaistaa mitattaessa tutkittava osa radiospektristä
sekoitetaan ensin alemmalle taajuudelle, jossa se pystytään digitoimaan ja voidaan hyödyntää FFT-analyysiä, kun taas laajempaa kaistaa mitattaessa käytetään taajuuspyyhkäisyä. Nykyaikaisissa spektrianalysaattoreissa voi olla myös käytössä täysdigitaalinen välitaajuusaste jolloin käytetään FFT analyysiä yhdessä nopeasti hyppivän taajuuspyyhkäisyn kanssa jolloin taajuusasteikolla signaali muodostetaan kapeammista tai leveämmistä FFT analyysiin perustuvista lohkoista. Myös välitaajuudella tapahtuva erotus suodatus voidaan muodostaa digitaalisen signaalikäsittelyn keinoin. Se mahdollistaa erittäin monipuoliset suodatinvalikoimat. FFT käsittely myös nopeuttaa taajuuspyyhkäisyä olennaisesti. Erityisesti se näkyy kapeilla erotus suodattimilla signaalia tarkasteltaessa.


title: Spektrianalysaattori

text: Spektrianalysaattorin laatu ja hinta riippuvat käytettävien signaalinkäsittelyosien laadusta. Kaikissa signaalimittauksissa tärkeitä ovat tulovahvistimen herkkyys-, lineaarisuus ja kohinaominaisuudet sekä suodattimien laatu. FFT-analyysissa kriittisiä ominaisuuksia ovat lisäksi analogia-digitaalimuuntimen laatu ja mittauksissa käytetyt signaalinkäsittelymenetelmät. Pyyhkäisevän radiotaajuusanalysaattorin tapauksessa vastaanottimen paikallisoskillaattorin ominaisuudet korostuvat.


title: Spektrianalysaattori

text: Tulovaimennin vaikuttaa spektrianalysaattorin herkkyyteen. Tulovaimennin on yleensä ensimmäinen komponentti spektrianalysaattorin etupäässä. Tulovaimentimen jälkeinen sekoitusaste ei siedä tyypillisesti tasajännitettä jonka johdosta tasajännitteen pääsy tulovaimentimelle tyypillisesti estetään jo ennen tulovaimenninta. Tulovaimentimen on oltava säädettvä, sillä analysaattorin ominaisuudet ovat riippuvaisia ensimmäisen sekoitusasteen tehotasosta. Kaikki analysaattorit eivät salli tulovaimentimen ohittamista. Mikäli tulovaimennin ohitetaan, tulon heijastusvaimennus määrätytyy ensimmäisen sekoittimen sovituksen mukaan. Tulovaimentimen tehonkesto on oltava mitoitettu analysaattorin käytön mukaan. Tyypillisesti tulovaimennusta voidaan säätää 1, 5 tai 10 dB portain. Tulovaimenninta seuraa ensimmäinen sekoitusaste josta sekoitustulos jatkaa ensimmäiselle välitaajuusasteelle.


title: Spektrianalysaattori

text: Erotussuodatus, erotuskaistanleveys, RBW, kertoo minkälaisen suodattimen lävitse haluttua taajuusikkunaa tarkastellaan ja se vaikuttaa spektrianalysaattorin herkkyyteen. Taajuusikkunan ja erotuskaistanleveyden kytkeminen toisiinsa on käytännöllistä, sillä spektrianalysaattorin näyttö pysyy optimaalisena kulloiseenkin mittaustarpeeseen.


title: Spektrianalysaattori

text: Spektrianalysaattorin erotuskyvyllä eli resoluutiolla tarkoitetaan analysaattorin kykyä erottaa kaksi toisiaan lähellä olevaa signaalia. Mikäli signaalit ovat samantasoisia, niin ainoa erottelykykyyn vaikuttava tekijä on analysaattorin välitaajuussuodattimen leveys ja muoto (usein suodattimen muoto on Gauss tyyppinen). Samankokoisten signaalien erottamisessa voidaan olettaa, että mikäli signaalit ovat kauempana toisistaan kuin välitaajuussuodattimen 3 dB;n kaistanlevys, ne voidaan erottaa toisistaan.


title: Spektrianalysaattori

text: Spektrianalysaattori sisältää yleensä useita ilmaisintyyppejä: keskiarvoilmaisin (average detector), huippuarvoilmaisin (peak detector), "vuotava" huippuarvoilmaisin (quasipeak detector). Ilmaisun jälkeen mittaustulosta yleensä suodatetaan videosuodattimella (alipäästösuodatin), jolla näytöllä näkyvää signaalia tasoitetaan. Videosuodatuksen ansiosta kohinataso tippuu, mutta signaalin ilmaisu sekä taajuuspyyhkäisy hidastuu. Toisaalta reaaliaikainen videokeskiarvoistus on toinen tapa pienentää kohinan näkymistä analysaattorin näytöllä.


title: Spektrianalysaattori

text: Pyyhkäisyaika on suoraan verrannollinen taajuusikkunan leveyteen ja kääntäen verrannollinen välitaajuus- ja videosuodattimien leveyden tuloon. Mikäli videosuodatin on leveämpi kuin välitaajuussuodatin niin näiden tulon asemasta käytetään videosuodattimen neliötä.


title: Spektrianalysaattori

text: Spektrianalysaattorin dynamiikka määrittelee dB:ssä suurimman tasoneron kahden signaalin välille, jotka voidaan vielä mitata yhdellä pyyhkäisyllä siten, että asetetut tarkkuusvaatimukset täyttyvät. Dynamiikkaan vaikuttavat säröytyminen (ensimmäinen välitaajuusasteen sekoitin), vaihekohina ja spektrianalysaattorin herkkyys. Dynamiikka on riippuvainen halutusta mittaustarkkuudesta. Mitä vähemmän virhettä mittaustulokseen tarvitaan, sitä vähemmän dynaamista aluetta on käytettävissä. Vaihekohinan johdosta käytettävissä oleva dynamiikka-alue riippuu myös usein merkittävässä määrin mitattavien signaalien taajuuserosta.


title: Spektrianalysaattori

text: Signaalivoimakkuuden mittayksikkö on tavallisesti dBm. Tyypillinen käytännön mittausepätarkkuus on +-0,5...2 dB.


title: Spektrianalysaattori

text: Käytännön analysaattorissa on joukko hienouksia kuten esimerkiksi spektrianalysaattorin taajuuspyyhkäisyä seuraava signaaligeneraattori (tracking generator). Spektrianalysaattori - tracking generaattori yhdistelmälla on mahdollista toteuttaa skalaari piirianalysaattori. Sitä voi käyttää heijastusvaimennus- sekä suodattimien taajusvasteiden mittaukseen.


title: Spektrianalysaattori

text: Analysaattori on varsin kallis, joten spektrianalysaattoria ei aina löydy radiolaitehuoltoliikkeistä, mutta toiminto voi löytyä ominaisuuksiltaan rajoitettuneenpana esimerkiksi RF-mittapaikasta tai antennianalysaatorista. Nykyinen tekniikka mahdollistaa myös kohtalaisen edullisten ja erittäin suorituskykyisten spektrianalysaattoreiden valmistuksen. Sellaiset voivat helposti ylittää moninkertaisesti sen suorituskyvyn johon aikaisemmin kykenivät vain hyvin kalliit spektrianalysaattorit. Korkealaatuiset edullisimmatkin spektrianalysaattorit saattavat kyetä alle -160dBm/Hz kohinatasoon ja taajuuserottelun suodattimien (RBW) leveys voi helposti olla kapeimmillaan luokkaa 1Hz - 10Hz ja jopa sen alle. Samoin suodattimien muotosuhde -3dB / -60dB saattaa olla helposti alle 1:5. Vaikka niissä käytetään suhteellisen edullisia ratkaisuja pyyhkäisevän paikallis oskillaattorin osalta saatetaan helposti alittaa -95dBc vaihekohinataso 1kHz etäisyydellä. Moderneilla edullisemmillkin laitteilla saatetaan kyetä yli 100dB tasoerojen mittaamiseen yhdellä pyyhkäisyllä. Näissä on usein myös hyvin monipuolisia automaattisia tai puoliautomaattisia mittaustoimintoja.


title: Spektrianalysaattori

text: Laitteen hinnasta riippuen sekoitusasteessa käytetään joko yksinkertaista jännitesäätöistä paikallisoskillaattoria kaikkein halvimmissa alimman mahdollisen luokan laitteissa jopa ilman vaihelukitusta tai taajuussynteesin perustuvaa vaihelukittua oskillaattoria tai YIG tyyppistä oskillaattoria johon pohjautuva järjestelmä luonnollisesti voidaan vaihelukita.


title: Spektrianalysaattori

text: Yli 5 GHz:n taajuuksia mitatessa sekoittajassa käytetään paikallisoskillaattorin perustaajuuden sijasta sen harmoonista kerrannaista. Sisääntulossa on jänniteviritteiset YIG-suotimet. Myös paikallisoskillaattori on tällöin yleensä ns. YIG-oskillattori, jolla voidaan saavuttaa alhainen vaihekohina yhdessä nopean lineaarisen pyyhkäisyn kanssa. Kuitenkin, nykyaikaisissa nopeaan hyppivään pyyhkäisyyn perustuvissa täysdigitaalisella välitaajuusasteella varustetuissa spektrianalysaattoreissa yhä useammin oskillaattori on taajuussynteesiin perustuva.


title: Spektrianalysaattori

text: 20 GHz...400 GHz alue voidaan mitata käyttämällä erillistä ulkoista harmonista sekoittajaa, jolle syötetään analysaattorista saatava injektiosignaali referenssiksi.


title: Leaves’ Eyes

text: Leaves’ Eyes on vuonna 2003 perustettu norjalais-saksalainen metalliyhtye. Se julkaisi ensimmäisen albuminsa vuonna 2004 ja on vuoden 2013 loppuun mennessä julkaissut viisi albumia.


title: Leaves’ Eyes

text: Suurin osa Leaves’ Eyesin kappaleiden sanoituksista käsittelee skandinaavista mytologiaa ja viikinkiaikaa. Sanoitukset on kirjoittanut yhtyeen laulaja Liv Kristine. Kristinen lisäksi yhtyeessä laulaa myös murinatyyliä käyttävä Alexander Krull. Yhtyeellä on levytyssopimus Napalm Recordsin kanssa.


title: Leaves’ Eyes

text: Liv Kristine on työskennellyt paljon myös teatteri- ja soolouralla.


title: Itävallan cup

text: Itävallan cup on vuonna 1919 perustettu vuosittain pelattava jalkapalloturnaus Itävallassa. Ennen vuotta 1946 turnausta kutsuttiin Wiener cupiksi. Turnaus on tunnettu myös nimellä Memphis-Cup, mutta nykyisin käytetään yleisimmin nimeä Stiegl-Cup.


title: Isto Hiltunen

text:
Isto Reima Tapani Hiltunen (s. 17. elokuuta 1967 Kaavi) on suomalainen iskelmälaulaja, muusikko, juontaja ja levytuottaja. Hän aloitti keikkailevana ja levyttävänä artistina vuonna 1994.
Hiltunen lopetti uransa vuonna 2002, mutta palasi jälleen tanssilavoille 2006, jolloin ilmestyi myös hänen seitsemäs albuminsa "Hopeoitu kuu".
Isto Hiltusen tunnetuimpia kappaleita ovat mm. "Täältä ikuisuuteen", "Alla kuuman auringon", "Rinta rottingilla", "Tammen oksat", "Koivukuja", "Saavatko he joskus toisensa", "Sytytä lyhty", "Rakkauden laulu" ja "Vie terveiset mun naiselleni". Isto Hiltunen on myyntitilastoissa yksi parhaiten menestyneistä suomalaisista miesartisteista, yli 200 000:lla myydyllä levyllä.


title: Isto Hiltunen

text: Isto Hiltunen opiskeli vuodesta 1989 tietotekniikkaa Lappeenrannan teknillisessä yliopistossa, mutta valmistui lopulta musiikkitieteen kandidaatiksi Jyväskylän yliopistosta. Opiskeluaikoinaan hän soitti kitaraa Laura Voutilaisen ja Johanna Raunion yhtyeissä.


title: Isto Hiltunen

text: Isto on toiminut muusikkona ja sovittajana joidenkin laulajien levyillä kuten Marko Ritola ja Matti Korkiala sekä lauluntekijänä niin omalle soolotuotannolleen kuin joillekin artisteille kuten Janne Hurme ja Kurre.


title: Isto Hiltunen

text: Hiltunen asui vuonna 2019 Kontiolahdella.


title: The Quest for Thelda

text: The Quest for Thelda on Eric A. Wolfin TRS-80 Color Computerille kehittämä videopeli. Sundog Systems osti pelin oikeudet vuonna 1989. Peli pohjautuu Nintendon "The Legend of Zelda"an ja on pelimekaniikaltaan lähes identtinen.


title: The Quest for Thelda

text: The Quest of Thelda sijoittuu Galaduirlin fantasiamaailmaan. Päähenkilönä toimii nimetön samooja, jonka tehtävänä on pelastaa Prinsessa Thelda ilkeän taikurin Divinaxin vallasta. Seikkalun kuluessa pelaajan on koottava kuusi elämänvoiman palasta eri puolilta maanalaista maailmaa. Peliä pelataan näppäimistöltä tai joystickillä ja sen pelaamiseen vaaditaan CoCo 3 -tietokone 128K- tai 512K-muistilla.


title: The Quest for Thelda

text: Peli sisältää "The Legend of Zelda"n tapaan laajan kartan, jossa sankari seikkailee ja päätyy lopulta yhteen monista luolista. Peli alkaa kartalta, tallennuksen jälkeen peli jatkuu viimeksi käytetyn luolan yläpuolelta. Aseistuksena pelaajalla on alussa pieni kilpi ja lyhytmiekka. Pelin tavoitteena on selvittää kuusi maanalaista luolaa. Luolat ovat labyrintteja, jotka sisältävät hirviöitä, esineitä ja salaovia.


title: Volttimittari

text: Volttimittari eli jännitemittari on elektroniikan ja sähkötekniikan mittalaite, jolla mitataan jännitteen arvoja voltteina. Volttimittari kytketään rinnan virtapiiriin, sillä mitataan jännite jonkin yli. Volttimittarin sisäänmenoimpedanssi on suuri, jotta se häiritsee mitattavaa piiriä mahdollisimman vähän.


title: Volttimittari

text: Analoginen osoittimella varustettu volttimittari perustuu yleensä kiertokäämimittariin eli galvanometriin Nykyään volttimittarit ovat usein digitaalisia perustuen A/D-muuntimiin. Oskilloskooppia voi käyttää jännitemittarina. Jännitemittaus on yksi niin kutsutun yleismittarin toiminnoista.


title: Fredrikstad

text: Fredrikstad on rannikkokaupunki Etelä-Norjassa Østfoldin läänissä lähellä Ruotsin rajaa. Vuoden 2018 alussa Fredrikstadissa oli lähes 81 000 asukasta joten se oli asukasluvultaan Norjan 7. suurin kunta.


title: Fredrikstad

text: Fredrikstad sijaitsee Oslonvuonon itärannalla Glomma-joen suulla. Sillä on suojaisa luonnonsatama, jota suojaa Kråkerøyn saari.


title: Fredrikstad

text: Kaupungin perusti kuningas Fredrik II vuonna 1567.


title: Fredrikstad

text: Huolimatta melko edullisesta sijainnista Oslonvuonon itärannalla Fredrikstadista ei ole säännöllisiä lauttayhteyksiä Tanskan puolelle. Fredrikstadin rautatieasema sijaitsee Oslo-Halden-Göteborg-radan varrella.


title: Fredrikstad

text: Kaupungin jalkapalloseura on Fredrikstad FK.


title: Fredrikstad

text: Enso-Gutzeit Oy:n juuret ovat Fredrikstadiin 1860 perustetussa "Wilh. Gutzeit & Co" -höyrysahassa.


title: Galvanometri

text: Galvanometri on sähkötekniikan ja elektroniikan vanha mittalaite, joka mittaa sähkövirtaa. Nykymuodossaan samankaltaista tekniikkaa käyttää kiertokäämimittari, jossa magneettikentässä oleva käämi on kiinni liikkuvassa neulassa ja neulan palauttaa nolla-asentoon jousi. Galvanometri oli tärkeä mittaväline sähköön liittyvissä tutkimuksissa jo 1800-luvun alkupuolelta lähtien. Vanhoissa mittareissa usein kela oli paikallaan ja magneettinen neula kääntyi.


title: Galvanometri

text: Virtaa mittaavasta elementistä voidaan sarjavastuksen avulla tehdä myös kohtalaisen tarkasti jännitteelle herkkä mittari, joka kuormittaa vain vähän mittauskohdetta.


title: 8 Foot Sativa

text: 8 Foot Sativa on uusiseelantilainen metalliyhtye. Se on tehnyt kiertueita ja julkaissut levytyksiä kansainvälisesti. Yhtye on esiintynyt muiden muassa Soulflyn, Kornin, Slipknotin, System of a Downin, Children of Bodomin, Disturbedin, Motörheadin, Pungent Stenchin, Shihadin ja Corrosion of Conformityn kanssa.


title: 8 Foot Sativa

text: 8 Foot Sativa perustettiin Aucklandissa vuonna 1998. Yhtye on käynyt läpi monia miehistönvaihdoksia ja julkaissut levytyksiä Intergalactic Recordsilla, Roadrunner Recordsilla ja Black Mark Recordsilla. Se teki ensimmäisen levyjulkaisunsa vuonna 2002.


title: Raatin liikuntakeskus

text: Raatin liikuntakeskus on Oulun kaupungin liikuntakeskus Oulussa Koskikeskuksen kaupunginosaan kuuluvalla Raatinsaarella. Siihen kuuluvat Raatin stadion ja Raatin uimahalli.


title: Raatin liikuntakeskus

text: Raatin stadion on yleisurheilu- ja jalkapallostadion, joka avattiin vuonna 1953. Vanha stadion purettiin vuonna 2009 ja uusi stadion valmistui osana Raatin liikuntakeskuksen perusparannusta vuonna 2011. Stadion toimii Ykkösessä pelaavan AC Oulun kotikenttänä ja sen kapasiteetti on 4 392 katsojaa. Raatin stadion on toiminut OTP:n, OPS:in ja FC Oulun kotikenttänä jalkapallon Mestaruussarjassa ja Veikkausliigassa. AC Oulun kotikenttänä stadion on toiminut kaudesta 2011. Yleisurheilun Suomen mestaruuskilpailut Kalevan Kisat stadionilla on järjestetty viisi kertaa vuosina 1964, 1971, 1981, 1990 ja 1998.


title: Raatin liikuntakeskus

text: Raatin vanhan uimahallin suunnitteli Oulun kaupunginarkkitehti Martti Heikura vuonna 1956, ja se valmistui vuonna 1959. Raatin uimahallin peruskorjaus valmistui 2010 ja se avattiin yleisölle elokuussa 2010.


title: Raatin liikuntakeskus

text: Uimahallissa on lasten allas, opetusallas, kaksi 25 metrin allasta sekä pieni kylmäallas. Hallissa on hyvin varustettu kuntosali ja liikuntasali. Liikuntasalissa pelattavat lajit ovat koripallo, lentopallo, salibandy ja sulkapallo.


title: Raatin stadion

text: Raatin stadion on Oulun Koskikeskuksessa Raatinsaarella sijaitseva yleisurheilu- ja jalkapallostadion, joka avattiin vuonna 1953. Vanha stadion purettiin vuonna 2009 ja uusi stadion valmistui osana Raatin liikuntakeskuksen perusparannusta vuonna 2011. Stadion toimii Ykkösessä pelaavan AC Oulun kotikenttänä ja sen kapasiteetti on 4 392 katsojaa.


title: Raatin stadion

text: Raatin stadion on toiminut OTP:n, OPS:in ja FC Oulun kotikenttänä jalkapallon Mestaruussarjassa ja Veikkausliigassa. AC Oulun kotikenttänä stadion on toiminut kaudesta 2011. Raatin kaikkien aikojen yleisöennätys on Oulun Hiihtoseuran puistohiihdoista, kun 17. maaliskuuta 1964 järjestettyjä kilpailuja saapui seuraamaan 17 000–18 000 katsojaa. Palloiluotteluiden yleisöennätys on jääpallon A-maaottelusta Suomi–Neuvostoliitto, kun 21. helmikuuta 1959 pelattua ottelua seurasi 14 341 maksanutta katsojaa. Uuden Raatin stadionin yleisöennätys syntyi vuoden 2016 Kalevan kisoissa, kun kisojen päätöspäivänä 24. heinäkuuta stadionille saapui 10 067 katsojaa.


title: Raatin stadion

text: Raatin stadionilla on pelattu yksi jalkapallon A-maaottelu, jääpallon A-maaotteluita sekä lajien muita maaotteluita. Jääpallon MM-kisojen otteluita Raatissa on pelattu vuosina 1967 ja 1975. Raatissa on pelattu myös jalkapallon Euroopan Cupin otteluita 1980 ja 1981 sekä Eurooppa-liigan karsintakierroksen otteluita 2014 ja 2015. Yleisurheilun suomenmestaruuskilpailut Kalevan kisat on järjestetty stadionilla kuusi kertaa vuosina 1964, 1971, 1981, 1990, 1998 ja 2016.


title: Raatin stadion

text: Raatin stadionin rakentaminen oli osa vuonna 1940 alkanutta Merikosken voimalaitoksen ja koko Oulujoen suiston rakentamista. Merikosken voimalaitoksen rakennustoimikunta oli antanut arkkitehti Alvar Aallon tehtäväksi Oulujoen suistoalueen asemakaavan laatimisen, ja yhtenä osana kesällä 1949 hyväksyttyä asemakaavaa oli Raatinsaaren itäpäähän sijoitettu urheilustadion. Rakennustyöt alkoivat alueen raivaamisella syksyllä 1949. Varsinainen kenttäalue suorituspaikkoineen ja ratoineen rakennettiin kesän 1950 aikana. Kenttä valmistui lopullisesti vuoden 1951 aikana, mutta katsomoiden ja pukeutumistilojen puuttumisen vuoksi kenttää ei käytetty vielä virallisesti kesän 1952 aikana. Lopullisesti stadion valmistui Raatinsaareen vuonna 1953, kun Merikosken siltojen puolelle rakennettiin maavallikatsomo sekä yleisö- ja huoltotilat. Kaupungin suurimmat yleisurheiluseurat Pyrintö ja Tarmo järjestivät Raatin stadionin avajaiskilpailut 1. heinäkuuta 1953, ja OTP sai kunnian pelata uuden stadionin jalkapallon avajaisottelun seuraavana päivänä, kun vastaan asettui TUL:n cupin ottelussa Kokkolan Jymy. Uusi stadion toi helpotusta Oulun kaupungin vaikeaan kenttätilanteeseen, mutta Keskuskenttä piti vielä 1950-luvulla asemansa Oulun ykköskenttänä niin tapahtumien kuin yleisömäärienkin osalta.


title: Raatin stadion

text: Kesällä 1953 vihitty stadion sai vuoden 1959 aikana uuden katetun pääkatsomon, kun Merikosken siltojen puolella sijainnutta maavallikatsomoa vastapäätä valmistuneen Raatin uimahallin päälle rakennettiin 969-paikkainen katettu katsomo. Uimahallin suunnitteli Oulun kaupunginarkkitehti Martti Heikura. Uuden pääkatsomon ja suuremman katsojakapasiteetin seurauksena Raatin kenttä nousi kaupungin ykköskentäksi ja se vakiintui muun muassa OTP:n pelipaikaksi joukkueen noustua jalkapallon Suomensarjaan kaudeksi 1957. Suuremman yleisökapasiteetin vuoksi Raatin kentällä kilpailtiin 1960-luvun alussa enemmän kansainvälisissä ja kansallisissa kilpailuissa, kun taas Keskuskentällä kilpailtiin enemmän piirikunnallisissa ja paikallisissa kilpailuissa sekä selkeästi palloilua enemmän yleisurheilussa. Raatin stadionin valmistumisen myötä Oulu sai järjestettäväkseen ensimmäiset yleisurheilun Suomen mestaruuskisat, Kalevan kisat, vuonna 1964. Kalevan kisoja varten eteläkaarteeseen rakennettiin kiinteä sementtikatsomo, ja kisoja seurasi kahtena päivänä yhteensä noin 30 000 katsojaa. Samana vuonna tehtiin myös Raatin stadionin kaikkien aikojen yleisöennätys, kun 17. maaliskuuta 1964 järjestettyjä Oulun Hiihtoseuran puistohiihtoja saapui seuraamaan 17 000–18 000 katsojaa. Raatin kentän asema kaupungin ykköskenttänä vahvistui 1960-luvun loppuun mennessä, ja vaikka Keskuskentällä pelattiin määrällisesti enemmän jalkapallo-otteluita, ne painottuivat selkeästi alempien sarjojen ja harrastajien käyttöön. Raatin kenttää säästettiin ylempien sarjatasojen otteluihin. Raatin kentän saatua valot loppuvuodesta 1965 sen asema koko kaupungin ykköskenttänä vahvistui entisestään, ja seuraavana vuonna Raatin stadionilla pelattiin muun muassa jalkapallon pääsarjan otteluita OTP:n noustua ensimmäisenä oululaisjoukkueena Mestaruussarjaan kaudeksi 1966.


title: Raatin stadion

text: Oulu ja Raatin stadion saivat järjestettäväkseen Kalevan kisat toistamiseen vuonna 1971, ja kentällä suoritettiin peruskorjaus ennen kisoja. Korjaukseen sisältyi juoksuradan laajentaminen 8-rataiseksi ja suorituspaikat päällystettiin kumiasfaltilla. Kolmipäiväisiä Kalevan kisoja seurasi yhteensä 28 000 katsojaa. Remontin ja Kalevan kisojen jälkeen Raatin stadionista tuli entistäkin selkeämmin kaupungin ykköskenttä niin yleisurheilulle, jalkapallolle kuin jääpallollekin. Vanha Keskuskenttä oli edelleen aktiivikäytössä, mutta sen käyttö painottui kansallisten kilpailuiden sijaan pitkälti piirikunnallisiin urheilukisoihin ja harrastelijoiden jalka- ja jääpallo-otteluihin. 1970-luvun alkupuolella Raatin stadionilla nähtiin myös suurimmat yleisömäärät kansallisissa jalkapallo-otteluissa, kun Mestaruussarjassa pelannut OTP keräsi kaudella 1973 yleisöä otteluihinsa 3 687 hengen keskiarvolla, ja 3 000:n keskiarvo ylittyi myös seuraavalla kaudella, kun yleisöä otteluissa kävi keskimäärin 3 215 henkeä. Raatin stadionin kansallisten jalkapallo-otteluiden kaikkien aikojen yleisöennätys syntyi myös kaudella 1973, kun Mestaruussarjan ottelua OTP–HJK saapui seuraamaan 22. heinäkuuta 5 985 katsojaa. Osoituksena jalkapallon vahvasta asemasta Oulussa ja Raatissa kausina 1973–1974 voidaan pitää myös jalkapallon A-maaottelua Suomi–Tanska, joka pelattiin stadionilla 6. kesäkuuta. Tasapeliin maalein 1–1 päättyneessä ainoassa Oulussa pelatussa A-maaottelussa tehtiin Helsingin ulkopuolella pelattujen maaotteluiden yleisöennätys, kun ottelua seurasi Raatissa 9 210 katsojaa. Lisäksi Raatissa järjestettiin 1970-luvulla kaksi yleisurheilumaaottelua, kun Suomi kohtasi vuonna 1970 Ranskan ja 1977 Englannin.


title: Raatin stadion

text: OPS nousi myös jalkapallon Mestaruussarjaan kaudeksi 1976, ja kaudella 1977 pelattiin ensimmäistä kertaa OTP:n ja OPS:in välinen paikallisottelu pääsarjatasolla. Ensimmäinen Mestaruussarja-tason paikallisottelu keräsi Raatin stadionille 29. toukokuuta 3 009 katsojaa. OPS voitti Mestaruussarjan ja Suomen mestaruuden kausina 1979 ja 1980. OPS:in Mestaruussarjan otteluiden yleisöennätys syntyi Raatissa ensimmäisellä mestaruuskaudella 1980, kun 15. heinäkuuta pelatussa OPS–KuPS ottelussa yleisöä oli 4 690 katsojaa. OPS pääsi osallistumaan Suomen mestarina kahteen otteeseen Euroopan Cupiin, jossa sen vastustajaksi arvottiin sekä 1980 että 1981 englantilainen Liverpool FC. OPS:in ja Liverpoolin välisessä Euroopan Cupin ottelussa 17. syyskuuta 1980 tehtiin Raatin stadionin jalkapallo-otteluiden yleisöennätys, kun ottelua seurasi 14 000 katsojaa. Oulu ja Raatin stadion järjestivät Kalevan kisat kolmannen kerran vuonna 1981. Raatin stadionin kehittäminen hiipui kuitenkin 1970-luvun lopulla, kun Oulun kaupunki joutui vetämään henkeä 1970-luvun puolenvälin suurten investointien (Oulun jäähalli ja Raksilan uimahalli) jälkeen. 1980-luvun alkupuolella huomio keskittyi puolestaan Ouluhallin suunnitteluun ja rakentamiseen. Raatin kenttää kunnostettiin ennen vuoden 1981 Kalevan kisoja kahdella miljoonalla markalla, mutta erityisesti kaupungin jalkapalloväki näki, että lajin edellytysten kehittäminen oli jäänyt muiden lajien ja investointien varjoon. Vuoden 1981 Kalevan kisojen kolmen päivän yleisömäärä oli yhteensä 28 000.


title: Raatin stadion

text: Ouluhallin valmistumisen jälkeen seuraavien liikuntainvestointien kärkeen nousi myös Raatin stadionin saneeraaminen. Kaupungin liikuntalautakunta oli yrittänyt ajaa 1980-luvun aikana ajatusta jalkapallostadionin rakentamisesta Keskuskentälle, mutta kun kaupunki ei nähnyt tätä realistisena vaihtoehtona, esille nousi Raatin saneeraus ja jalkapalloilijoiden huomioiminen siellä. Kaupunki halusi pitää jalkapallon Raatissa, sillä lajin rooli siellä oli merkittävä jalkapallon muodostaessa 85 prosenttia maksullisista urheilutilaisuuksista, ja lajin siirtyminen muualle olisi romuttanut koko Raatin saneeraussuunnitelman. Raatin puitteet liigatason jalkapallolle 1980-luvun lopulla olivat kuitenkin kehnot niin pelaajien, katsojien kuin tiedotusvälineidenkin kannalta. Myös kenttä oli huonossa kunnossa ja entisestään sitä heikensi kentän jäädyttäminen talvella jääpalloilijoiden käyttöön. Rapistuvista olosuhteista huolimatta Raatti toimi 1980-luvun lopulla OTP:n kotikenttänä jalkapallon Mestaruussarjassa ja neljännet Kalevan kisat stadionilla järjestettiin vuonna 1990. Kolmipäiväisiä yleisurheilukisoja seurasi yhteensä 29 000 katsojaa. Suunnitelmat Raatin stadionin saneeraamisesta eivät kuitenkaan toteutuneet 1990-luvun alun aikana. Sekä OTP että FC Oulu pelasivat stadionilla 1990-luvun alkupuolella Veikkausliigan otteluita, ja Kalevan kisat järjestettiin Raatissa vielä viidennen kerran vuonna 1998. Kehnoista olosuhteista huolimatta Kalevan kisat ylsi 25 000 katsojan yleisötavoitteeseen.


title: Raatin stadion

text: Kalevan kisojen jälkeen Raatti kuitenkin hiljeni lähes täysin, eikä sitä käytetty kuin alempien sarjatasojen jalkapallo-otteluihin. Jääpalloilijat siirtyivät jo vuonna 1997 uudelle Pakkalan kentälle Raksilaan, ja Tervareiden noustua kaudeksi 2000 Ykköseen jalkapallon ykköskentäksi Oulussa nousi Castrenin kenttä Välivainiolla. 1990-luvun toteutumattomien suunnitelmien jälkeen stadionin saneeraaminen nousi esille jälleen 2000-luvun alussa, koska 1990-luvulta lähtien Raatin kenttä ja uimahalli oheistiloineen eivät olleet enää vastanneet arvokilpailujen vaatimia tarpeita. Liikuntalautakunnan suunnitelmat etenivät aina Oulun kaupunginvaltuustoon asti, joka teki vuonna 2004 periaatepäätöksen 1970-luvun lopulta asti odotetusta Raatin stadionin peruskorjauksesta. Valtuusto päätti myös, että liikuntakeskuksen peruskorjauksen yhteydessä uimahallia laajennetaan. Raatin liikuntakeskuksen perusparannuksen hankesuunnitelma julkaistiin vuonna 2006. Sen mukaan stadion tuli remontoida kentän osalta täyttämään kansainvälisten yleisurheilukilpailujen sekä jalkapallossa liigatason vaatimukset. Lisäksi katsomoiden osalta esitettiin vanhojen katsomorakenteiden purkamista ja niiden korvaamista kokonaan uudella katetulla pääkatsomolla sekä maavallikatsomolla. Liikuntakeskuksen remontin hinta hankesuunnitelmassa oli 18,6 miljoonaa euroa, josta stadionin osuus 5,2 miljoonaa, mutta lopullinen kustannusarvio nousi kuitenkin 21,6 miljoonaan euroon. Lupa Raatin perusparannuksen toteuttamiselle annettiin alkuvuodesta 2008 ja vanha uimahalli ja stadion suljettiin vaiheittain elo-syyskuussa 2008. Remonttiaikataulun venyminen siirsi Ouluun vuodelle 2008 luvattuja Kalevan kisoja 2010-luvulle.


title: Raatin stadion

text: Raatin liikuntakeskuksen remontti alkoi maaliskuussa 2009 vanhan uimahallin ja pääkatsomon purkutöillä. Ensimmäinen vaihe valmistui elokuussa 2010, kun liikuntakeskuksen uudet sisätilat ja uimahalli avattiin. Kentän osalta uusi siirtonurmi asennettiin lokakuussa 2010 ja juoksuradat toukokuussa 2011. Liikuntakeskuksen perusparannuksen toinen vaihe valmistui kesäkuussa 2011, ja uuden stadionin avausotteluna pelattiin 18. kesäkuuta jalkapallon Ykkösen ottelu AC Oulu–FC Viikingit. Ylempien sarjatasojen jalkapallo palasi Castrenin kentältä Raatin stadionille 15 vuoden tauon jälkeen. Yleisurheilun osalta uusi stadion avattiin Pyrinnön järjestämillä Valkean kaupungin kisoilla 16. heinäkuuta. Raatin liikuntakeskuksen kaksi ja puoli vuotta kestäneen remontin päätti kolmas ja viimeinen vaihe, kun harjoituskenttä valmistui loppuvuodesta 2011. Uuden stadionin jalkapallo-otteluiden yleisöennätys syntyi kaudella 2013, kun paikallisottelua AC Oulu–OPS saapui seuraamaan 24. heinäkuuta 4 120 katsojaa. Uusi Raatin stadion on toiminut pelipaikkana myös alle 21-vuotiaiden EM-kisojen karsintaottelussa Suomi–Liettua 11. kesäkuuta 2013 sekä RoPS:in ja VPS:n Eurooppa-liigan karsintakierroksen otteluissa 2014 ja 2015. Ennen RoPS:in Eurooppa-liigan ottelua aurinkokatsomoon asennettiin 2 112 kuppi-istuinta. Raatti toimi pelipaikkana myös viidessä Veikkausliigan ottelussa kaudella 2016 ja kaudella 2018. Raatin stadion isännöi Kalevan kisoja kuudennen kerran vuonna 2016. Kisoissa syntyi myös uuden Raatin stadionin yleisöennätys, kun kisojen päätöspäivänä 24. heinäkuuta stadionille saapui 10 067 katsojaa. Yhteensä kisoja seurasi kolmena päivänä 27 982 katsojaa.


title: Raatin stadion

text: Raatin stadionin pääkatsomossa on 2 280 kuppi-istuinpaikkaa sekä modernit VIP-tilat aitioineen. Nykyinen pääkatsomo valmistui vuonna 2011, ja se sisältää lämmitetyt yleisö- ja sosiaalitilat sekä oleskelutiloina toimivat käytävätilat. Pääkatsomossa on myös Oulun kaupungin liikuntaviraston tiloja.


title: Raatin stadion

text: Aurinkokatsomossa on 2 112 kuppi-istuinpaikkaa. Nykyinen aurinkokatsomo valmistui vuonna 2011, ja kuppi-istuimet asennettiin vuonna 2014. Aurinkokatsomolla on omat sisäänkäynnit ja sosiaalitilat. Kentän päädyissä on tilaa siirrettäville katsomoille.


title: Raatin stadion

text: Raatin kenttäalustana on lämmitettävä kansainväliset mitat (105 x 68 metriä) täyttävä luonnonnurmi. Nurmi on Suomen pohjoisin lämmitettävä siirtonurmi.


title: Raatin stadion

text: Raatin stadion on ollut jalkapallon ja yleisurheilun lisäksi myös oululaisten jääpallojoukkueiden (OLS, OPS, OTP, Tarmo) käytössä. Ensimmäinen jääpallon A-maaottelu Raatin stadionilla pelattiin vuonna 1958, kun Suomi kohtasi Ruotsin. Jo Ruotsi-ottelussa yleisöä oli kentän reunoilla yli 10 000 katsojaa, mutta Raatin stadionin kaikkien aikojen yleisöennätys syntyi seuraavana vuonna jääpallomaaottelussa Suomi–Neuvostoliitto, kun ottelua saapui seuraamaan 21. helmikuuta 14 341 maksanutta katsojaa. Kansallisten jääpallo-otteluiden yleisöennätys Raatissa on vuodelta 1962, kun SM-sarjan ottelua OPS-KUV seurasi 3 140 katsojaa. Keskuskenttä toimi vielä 1960-luvun alussa jääpallon ykköskenttänä Oulussa, mutta Raatin saatua valot loppuvuodesta 1965 siitä tuli jalkapallon tavoin myös jääpalloilijoiden ykköskenttä. Vuonna 1970 kaikista Oulussa pelatuista jääpallo-otteluista 113 pelattiin Raatissa ja Keskuskentällä vain 24. Raatissa on pelattu myös jääpallon MM-kisojen otteluita vuosina 1967 ja 1975. Jääpalloa pelattiin Raatissa aina vuoteen 1997 saakka, kunnes uusi Pakkalan kenttä valmistui ja jääpalloilijat siirtyivät Raksilaan.


title: Raatin stadion

text: Raatissa järjestettiin myös naisten pikaluistelun MM-kisat vuonna 1965.


title: Raatin stadion

text: Raatin stadionin kaikkien aikojen yleisöennätys on Oulun Hiihtoseuran puistohiihdoista, kun 17. maaliskuuta 1964 järjestettyjä kilpailuja saapui seuraamaan 17 000–18 000 katsojaa. Raatinsaaressa ja Kuusisaaressa hiihdettyjen kilpailujen päätähtenä oli olympiavoittaja Eero Mäntyranta. Palloiluotteluiden yleisöennätys on jääpallon A-maaottelusta Suomi–Neuvostoliitto, kun 21. helmikuuta 1959 pelattua ottelua seurasi 14 341 maksanutta katsojaa. Jalkapallo-otteluiden kaikkien aikojen yleisöennätys syntyi OPS:in ja Liverpoolin välisessä Euroopan Cupin ottelussa 17. syyskuuta 1980, kun ottelua seurasi 14 000 katsojaa.


title: Raatin stadion

text: Kansallisten sarjojen jalkapallo-otteluiden yleisöennätys on kaudelta 1973, kun Mestaruussarjan ottelua OTP–HJK saapui seuraamaan 22. heinäkuuta 5 985 katsojaa. Jääpallon sarjaotteluiden yleisöennätys Raatissa on kaudelta 1962, kun SM-sarjan ottelua OPS–KUV seurasi 3 140 katsojaa.


title: Raatin stadion

text: Uuden Raatin stadionin yleisöennätys syntyi vuoden 2016 Kalevan kisoissa, kun kisojen päätöspäivänä 24. heinäkuuta stadionille saapui 10 067 katsojaa. Uuden Raatin jalkapallo-otteluiden yleisöennätys on Ykkösen kaudelta 2013, kun paikallisottelua AC Oulu–OPS seurasi 24. heinäkuuta 4 120 katsojaa.


title: Raatin stadion

text: Raatin stadionilla on tehty myös yksi yleisurheilun maailmanennätys. Pekka Päivärinta juoksi 15. toukokuuta 1975 kentällä 25 000 metrin ME:n ajalla 1.14.16,8.


title: MP18

text: MP18 (, M.P.18,I.) on Hugo Schmeisserin vuonna 1916 suunnittelema ja Theodor Bergman Industriewerken Saksan keisarikunnan armeijalle valmistama konepistooli, jota pidetään ensimmäisenä käytännöllisenä konepistoolimallina. Se on toimintamekanismiltaan massasulkuinen, avoimelta lukolta sarjatulta ampuva ja 9x19mm Parabellum/Luger kaliiperinen. Yleisesti kaikki 1920-1960 valmistuneet konepistoolimallit perustuivat MP18 toimintaperiaatteeseen.


title: MP18

text: Saksan armeija käytti MP18:sta ensimmäisen maailmansodan loppuvaiheessa vuonna 1918.


title: Office of Film and Literature Classification (Australia)

text: Office of Film and Literature Classification (OFLC) on Australiassa julkaistavien elokuvien, videopelien ja muiden julkaisujen ikärajoja asettavan Classification Boardin ja arvosteluja tuottavan Classification Review Boardin hallinnoiva elin. OFLC:n alajärjestöt perustettiin lakiasetuksella vuonna 1995.


text: Organisaatio on lopetettu vuonna 2006 ja osaa toiminnoista jatkaa australialainen Classification Board (CB).


title: Suntti

text: Suntti, josta käytetään myös nimityksiä shuntti ja šuntti, tarkoittaa seuraavia asioita:


title: Gladiaattori (täsmennyssivu)

text: Gladiaattori tarkoittaa seuraavia asioita:


title: Suurkirkko (Tukholma)

text: Suurkirkko (), toiselta nimeltään Pyhän Nikolain kirkko (), on Ruotsin pääkaupungin Tukholman vanhin seurakuntakirkko. Se sijaitsee vanhassakaupungissa, lähellä kuninkaallista linnaa sekä Börshusetia. Vuoteen 1907 asti se palveli Ruotsin kuninkaiden kruunajaiskirkkona. Se on myös toiminut Tukholman tuomiokirkkona vuodesta 1942 lähtien. Ensimmäisen kerran Suurkirkko mainittiin tekstissä vuonna 1279, ja luterilainen kirkko siitä tuli vuonna 1527. Se on yksi Tukholman suosituimmista nähtävyyksistä.


title: Suurkirkko (Tukholma)

text: Suurkirkon arkkitehtuuri seuraili alun perin täysin 1300-luvun gotiikkaa. Arkkitehti Johan Eberhard Carlbergin johdolla kirkon ulkoasu kuitenkin muutettiin edustamaan barokkia, ja työ valmistui 1743. Kirkko myös kätkee sisäänsä korvaamattomia taideaarteita, muun muassa Pyhää Yrjänää ja lohikäärmeettä kuvaavan puisen patsaan, jonka on suunnitellut Bernt Notke. Kirkon ainoa torni on 66 metrin korkuinen.


title: Suurkirkko (Tukholma)

text: Kirkossa on Ruotsin tunnetuimman keskiaikaisen maalarin Albertus Pictorin seinämaalauksia 1400-luvulta.


title: Idiorytminen luostari

text: Idiorytminen luostari on kinobioottisen luostarin vastakohta. Idiorytmisessä luostarissa munkit (tai nunnat) asuvat toisistaan erillään eikä heillä ole yhteisöstä valittua johtajaa, ortodoksisissa luostareissa igumenia (tai igumeniaa). Idiorytminen luostari edustaa kristillisissä luostareissa eräänlaista luostarielämäntavan rappiota. Idiorytmisestä luostarista käytetään englannin kielessä nimitystä heremiittinen luostari (erakkolaisuus).


title: Erhard Keller

text: Erhard Keller (s. 24. joulukuuta 1944) on saksalainen pikaluistelun olympiavoittaja.


title: Erhard Keller

text: Keller oli eräs maailman parhaista sprintteriluistelijoista 1970-luvun vaihteen molemmin puolin. Vuoden 1968 talviolympialaisissa Grenoblessa hän voitti 500 metrillä olympiakultaa ajalla 40,3 s. Se oli Saksan liittotasavallan kautta aikain ensimmäinen pikaluistelun olympiakulta. Neljä vuotta myöhemmin Sapporon olympialaisissa hän puolusti menestyksekkäästi kultamitaliaan olympiaennätyksellä 39,44 s.


title: Erhard Keller

text: Vuonna 1971 Keller voitti sprintterien MM-kisoissa kultamitalin. Vuonna 1973 hän ryhtyi ammattilaiseksi ja oli palkintokorokkeella molemmissa kyseisenä vuonna pidetyissä ISSL:n sprinttimestaruuskilpailuissa. Samana keväänä Keller lopetti kansainvälisen uransa, mutta jatkoi vielä kansallisten kisojen kiertämistä. Vuonna 1977 hän voitti vielä Länsi-Saksan sprintterien mestaruuden. Huippuvuosinaan Keller opiskeli hammaslääketiedettä ja voitti talviuniversiadeissa 500 metriä vuosina 1968 ja 1970.


title: Helsinki–Riihimäki-rata

text:
Helsinki–Riihimäki-rata on Suomen rataverkon päärataosuus Helsingin, Keravan, Hyvinkään ja Riihimäen välillä. Rataosuus on sähköistetty ja varustettu junien automaattisella kulunvalvonnalla. Välillä Helsinki–Kerava käytössä on neljä raidetta joista kaksi muodostaa Keravan kaupunkiradan, ja välillä Kerava–Riihimäki kaksi raidetta. Rataosan pituus on 71,4 ratakilometriä.
Rata avattiin liikenteelle 17. maaliskuuta 1862. Se on osa Suomen ensimmäistä, Helsingistä Hämeenlinnaan kulkevaa rautatietä.


title: Helsinki–Riihimäki-rata

text: Matkustajamäärillä mitattuna Helsinki–Riihimäki-rata on Suomen vilkkain raideyhteys. Sen varrella sijaitsevissa kaupungeissa asuu lähes miljoona ihmistä Helsinki mukaan luettuna.


title: TRS-80 Color Computer

text: TRS-80 Color Computer (myös Tandy Color Computer ja CoCo) oli Motorolan 6809E-suorittimeen perustuva kotitietokone. Tietokone oli osa Tandy Corporationin (nykyisin RadioShack Corporation) TRS-80-tietokonesarjaa. Laite kilpaili kuluttajien suosiosta aikansa muiden kotitietokoneiden (Commodore VIC-20, Commodore 64, Atari 400, Atari 800, sekä MSX) kanssa.


title: TRS-80 Color Computer

text: Laitteesta oli kolme versiota (suluissa tuotantovuodet):


title: Sköldvikin rata

text: Sköldvikin rata, virallisesti rataosa 131 Kytömaa–Sköldvik, on Ollin vaihteelta Sköldvikin rautatieasemalle johtava tavaraliikennerata. Rataosan pituus on 10,6 kilometriä, se on yksiraiteinen, sähköistetty ja varustettu junien automaattisella kulunvalvonnalla. Rataosalla on pääasiallisesti vain tavaraliikennettä.


title: Sköldvikin rata

text: Rataosalla liikennöivät pääasiallisesti raskaat sähkövetoiset öljy- ja kemikaalijunat. Rataosuuden tärkeimmät asiakkaat ovat Kilpilahdessa sijaitsevat öljynjalostamot sekä Sköldvikin satama.


title: Jack Shea

text: John Amos ”Jack” Shea (7. syyskuuta 1910 – 22. tammikuuta 2002) oli yhdysvaltalainen pikaluistelija.


title: Jack Shea

text: Shea voitti kaksi kultamitalia (500 ja 1 500 m) kotikaupungissaan Lake Placidissa pidetyissä vuoden 1932 talviolympialaisissa, joissa kilpailut käytiin eurooppalaisesta tavasta poiketen yhteislähtöinä. Samaisissa kisoissa hän lausui avajaisseremoniassa urheilijoiden valan. Vuonna 1920 Shea voitti Pohjois-Amerikan mestaruuden ja 1930 Yhdysvaltain mestaruuden.


title: Jack Shea

text: Shea oli eräs suurimmista ennakkosuosikeista myös vuoden 1936 talviolympialaisiin, jotka pidettiin Saksassa Garmisch-Partenkirchenissä. Kuitenkin Lake Placidin, jossa oli laaja juutalaisväestö, rabbi kehotti, ettei Shea lähtisi natsi-Saksaan kilpailemaan ja Shea noudatti rabbin toivetta.


title: Jack Shea

text: Sittemmin aktiiviuransa lopetettuaan Shea pysytteli urheilun ja erityisesti olympialiikkeen parissa. Hän oli mm. ratkaisevasti kampanjoimassa sen puolesta, että talviolympialaiset 1980 järjestettäisiin Lake Placidissa. Vuonna 2001 hän osallistui soihtuviestiin kuljettamalla sitä Lake Placidin olympialaisten pikaluisteluradalla, jossa itsekin oli voittanut kultamitalinsa. Jack Shean poika Jim Shea Sr. kilpaili maastohiihdossa 1964 Innsbruckin olympialaisissa. 70 vuotta Jack Shean kultamitalijuhlien jälkeen hänen pojanpoikansa, skeleton-kelkkailija Jim Shea Jr., lausui olympiavalan 2002 Salt Lake Cityn olympialaisten avajaisissa ja voitti kultaa lajissaan.


title: Jack Shea

text: Jack Shea eli 91-vuotiaaksi. Hän kuoli edellispäivänä auto-onnettomuudessa saamiinsa vammoihin 22. tammikuuta 2002. Vuonna 2000 Yhdysvaltain pikaluisteluliitto julkisti Jack Shea -palkinnon.


title: Talletuspako

text: Talletuspako tarkoittaa tallettajien laajamittaista ja samanaikaista pyrkimystä nostaa pankkitalletuksensa. Talletuspako aiheuttaa pankille likviditeettivajeen ja voi pahimmassa tapauksessa kaataa pankin, jolloin nostamatta jääneet talletukset voidaan siis jopa menettää. Talletuspako voi liittyä laajempaan pankkikriisiin.


title: Talletuspako

text: Talletuspaon estämiseksi valtio tai viranomaisten valvoma erillinen rahasto usein takaa pankkitalletukset osittain tai jopa kokonaan. Tällä hetkellä talletussuoja takaa Suomessa pankkitalletuksen 100 000 euroon saakka tietyin edellytyksin . Takaus on pankkiryhmäkohtainen, joten sama tallettaja voi saada suuremman turvan hajauttamalla varojaan eri pankkeihin. Suomessa toimivaan ulkomaiseen pankkiin talletettaessa tallettajan on myös syytä tarkistaa minkä maan talletussuojan piiriin kyseinen pankki kuuluu. Talletussuoja vaihtelee maittain ja voi olla suomalaista talletussuojaa suurempi tai pienempi.


title: Talletuspako

text: Pankeille asetetaan myös vakavaraisuusvaatimukset, joiden tulisi hillitä mahdollisen paniikin syntymistä tallettajissa. Talletuspaon syyt vaihtelevat, mutta yleensä taustalla on mikä tahansa tieto talletuksen riskipitoisuuden kasvusta .


title: Talletuspako

text: Viime vuosikymmeninä Suomen pankkisektorilla ei olla nähty talletuspakoa. Edellisen pankkikriisin aikaan valtio takasi talletukset 100% saakka, joten syytä paniikkiin ei ole ollut edes SKOP pankin kaatuessa valtion syliin syyskuussa 1991. Sen sijaan syksyllä 1993 Osuuskunta EKA-yhtymän säästökassa koki huomattavan talletuspaon ja osuuskunta joutui yrityssaneeraukseen .


title: Talletuspako

text: Sen sijaan kaukaisemmasta taloushistoriasta on löydettävissä esimerkki pienestä talletuspaosta, jonka seuraukset eivät olleet kovin dramaattiset. Vuoden 1914 jälkimmäisellä puoliskolla ensimmäisen maailmansodan sytyttyä yleisön luottamus pankkeihin heikkeni voimakkaasti ja käteisen hamstraamista esiintyi. Ilmiö ei rajoittunut vain yhteen pankkiin. Myös suurehkot instituutiot lisäsivät käteisen hallussapitoa pankkeja kohtaan koetun epäluulon vuoksi. Mm. Helsingin kaupunki moninkertaisti käteiskassansa.


title: Talletuspako

text: Argentiinassa koettiin vakavia taloudellisia ongelmia 1998–2001, ja talletuspaon vuoksi rahan nostaminen pankeista estettiin 1. joulukuuta 2001 lähtien kolmeksi kuukaudeksi. Tapahtuneesta käytetään nimeä "el corralito". Esto johti väkivaltaisiin mellakoihin ja presidentti Fernando de la Rúan eroon.


title: Talletuspako

text: Northern Rock -pankki Isossa-Britanniassa koki merkittävän talletuspaon syyskuussa 2007. Tapahtumat saivat alkunsa yleisön kuultua suuresta hätärahoituslainasta, jonka Englannin keskuspankki oli järjestänyt Norther Rockille 13. syyskuuta 2007. Pankin talousvaikeudet olivat heijastumaa Yhdysvaltain asuntomarkkinoilta. Pankin Internet-sivujen sulkeuduttua tallettajien ainoaksi mahdollisuudeksi jäi jonottaminen pankin konttoreihin. Arvioiden mukaan syyskuun 17. päivään mennessä tallettajat olivat nostaneet varojaan noin kaksi miljardia puntaa. Samana päivänä valtionvarainministeri Alistair Darling ilmoitti valtion takaavan kaikki talletukset Northern Rockissa, jonka jälkeen paniikki hellitti. Aiemmin yleinen talletussuoja koski täysimääräisesti vain alle 2 000 £ talletuksia ja 90-prosenttisesti maksimissaan 31 700 £ talletuksia. Tätä summaa suuremmille talletuksille ei siis ollut suojaa.


title: Raittijärvi

text: Raittijärvi on saamelaiskylä Enontekiöllä Käsivarren erämaa-alueen sisällä Raittijärven (saam. Ávžžášjávri) rannalla. Kylässä asutaan lähes ympärivuotisesti. Kylään johtaa noin 40 km pitkä polkutie, joka lähtee valtatie 21:ltä Saarikosken kohdalta.


title: Raittijärvi

text: Raittijärvi on yksi Suomen korkeimmalla sijaitsevista asuinpaikoista, noin 545 metriä merenpinnan yläpuolella. Raittijärvellä on seitsemän taloa, joista osassa asutaan ympäri vuoden. Asukkaat ovat pääasiassa poromiehiä perheineen.


title: Raittijärvi

text: Raittijärvelle johti puhelinlinja vielä 1990-luvulla, mutta se on purettu ja pylväät katkaistu. Sama linja haarautui Munnikurkkion rajavartioasemalle lähelle Norjan rajaa. Ennen poromiehillä oli valtion tukema lentoyhteys vesitasoilla Raittijärvelle, mutta nyttemmin siitä on kustannussyistä luovuttu ja matkat kuljetaan moottoriajoneuvoilla.


title: Apsis

text:
Apsis tai apsidi on arkkitehtuurissa pyöreä huoneen pääty, jonka katto on tavallisesti puolikupolin muotoinen holvi. Apsis näkyy rakennuksen ulkopuolella kaaren muotoisena ulokkeena.
Roomalaisen temppelin cellan perällä oli yleensä kasetoitu apsis, jossa säilytettiin jumalankuvaa. Romaanisessa, bysanttilaisessa ja goottilaisessa kirkko- ja luostariarkkitehtuurissa kirkon kuori on usein apsis.


title: Jk

text: Jk tarkoittaa seuraavia:


title: Jiří Trnka

text: Jiří Trnka (24. helmikuuta 1912 – 30. joulukuuta 1969) oli tšekkoslovakialainen animaattori, elokuvaohjaaja, kuvittaja ja nukkien tekijä. Trnka opiskeli Prahan taideteollisessa korkeakoulussa 1929–1936 ja teki ensimmäisen piirroselokuvansa "Isoisä kasvattaa nauriita" vuonna 1945. Trnka teki 1940- ja 1950-luvuilla useita satuihin perustuvia piirroselokuvia. Trnka on kuitenkin tunnetuin nukke-elokuvistaan, ja häntä pidetäänkin yhtenä huomattavimmista nukkeanimaatio-ohjaajista. Trnkan kuuluisimmat elokuvat ovat 1955 valmistunut, Jaroslav Hašekin samannimiseen romaaniin perustuva "Kunnon sotamies Švejk" ja Shakespearen näytelmään perustuva "Kesäyön unelma" (1959).


title: Malmi (täsmennyssivu)

text: Malmi tarkoittaa seuraavia:


title: TS

text: Ts tarkoittaa seuraavia asioita:


title: Jalkaväkirykmentti 13 (jatkosota)

text: Jalkaväkirykmentti 13 (JR 13) oli 17. divisioonan joukkoyksikkö jatkosodassa, jonka rungon muodostivat välirauhan aikaisen 13. prikaatin yksiköt täydennettynä Salon suojeluskuntapiirin perustamilla yksiköillä. Rykmentti oli pääosin ruotsinkielinen ja toinen ruotsinkielinen yksikkö oli Jalkaväkirykmentti 61.


title: Grillikioski

text: Grillikioski (puhek. grilli ja nakkikioski) on kioski, jossa myydään valmistettua pikaruokaa. Grillikioskeja sijaitsee usein kaupunkien, kaupunginosien ja kuntien keskustoissa sekä paikoin maanteiden varsilla. Ne ovat useimmiten yksityisomisteisia, omalla konseptillaan ja nimellään toimivia, vastakohtana hampurilaisravintoloissa ja pizzerioissa yleisemmälle ravintolaketju- tai franchising-toiminnalle.


title: Grillikioski

text: Tavanomaisia grillikioskeissa myytäviä tuotteita ovat hampurilaiset, lihapiirakat, nakkisämpylät, grillimakkarat, porilaiset ja erilaiset ruoka-annokset, kuten makkaraperunat tai lihapullat muusilla lisukkeineen. Grillikioskeilla on myös usein omia erikoisuuksiaan ja nimikkoannoksia, kuten paikkakunnan tai esimerkiksi sijaintiin liittyvän teeman mukaan nimettyjä tuotteita.


title: Grillikioski

text: Helsingissä katukuvaan sijoitettujen grillikioskien ulkonäkö on tarkkaan säädetty , käytössä on tyyppikioskeja eri aikakausilta. Uusinta mallia edustaa kioskimalli, joka muodostuu kahdesta sisäkkäisestä kuutiosta joista yksi on lasinen ja toinen verhoiltu kiiltävällä teräslevyllä. Edelliset kioskit olivat kuutionmuotoisia lujitemuovikoppeja ja niitä vanhemmat lasi-ikkunoin varustettuja kojuja.


title: Turkin jalkapallomaajoukkue

text: Turkin jalkapallomaajoukkue edustaa Turkin tasavaltaa kansainvälisissä jalkapallo-otteluissa. Joukkueen paras saavutus on pronssimitali vuoden 2002 maailmanmestaruuskilpailuista.


title: Turkin jalkapallomaajoukkue

text: Vuoden 2006 maailmanmestaruuskilpailuiden karsinnoissa Turkki hävisi MM-kisapaikan Sveitsille ja fanit mellakoivat ja pelaajat olivat mukana. Kansainvälinen jalkapalloliitto määräsi Turkin pelaamaan kolme seuraavaa kotiottelua vieraalla maaperällä.


title: Turkin jalkapallomaajoukkue

text: Turkin päävalmentajana toiminut Abdullah Avci sai potkut syksyllä 2013 huonojen tulosten seurauksena, jonka jälkeen hänen tilalleen palkattiin Fatih Terim.


title: Dualstar

text: Dualstar Entertainment Group on Mary-Kate ja Ashley Olsenin perustama yhtiö, joka tuottaa elokuvien lisäksi myös kirjoja. Yhtiö tuottaa omistajilleen noin 160 miljoonaa Yhdysvaltain dollaria vuodessa. Osa tuotosta on tullut Olsenien nimellä valmistettavista vaatteista, meikeistä ja hajuvesistä.


title: Muuruvesi (järvi)

text: Muuruvesi on Vuoksen vesistön Nilsiän reittiin kuuluva järvi Kuopion Juankoskella. Muuruvesi on osa Iso-Kallaa eli sen vedenpinnan korkeus on Kallaveden pinnan tasolla noin 82 metriä meren pinnasta. Sen itäpuolella on ylävirrassa Akonvesi ja länsipuolella alavirrassa Juurusvesi. Järven pohjoisella rannalla sijaitsee Muuruveden kirkonkylä, joka oli entisen Muuruveden kunnan keskustaajama.


title: Muuruvesi (järvi)

text: Järven poikki kulkee 1,8 m laivaväylä, joka on osa Tahkon vesireittiä.


title: Nick Riviera

text: Nick Riviera eli tohtori Nick on kuvitteellinen hahmo yhdysvaltalaisessa piirrossarjassa "Simpsonit". Hän on hyvin epäpätevä mutta vilpitön lääkäri (tai puoskari), jolla on halvoista hinnoistaan tunnettu yksityisklinikka Springfieldissä. Hahmon ääninäyttelijä on Hank Azaria.


title: Nick Riviera

text: Tohtori Nick esiintyi ensimmäisen kerran 2. tuotantokauden jaksossa ”Miljoona”. Ilmestyessään kohtaukseen tohtori Nickillä on tapana huudahtaa iloisesti ”Hei kaikki!” ("Hi, everybody!"), mihin kaikki paikallaolijat aina vastaavat kuorossa ”Hei tohtori Nick!” ("Hi, Dr. Nick!").


title: Nick Riviera

text: Hank Azarian mukaan tohtori Nickin ääni on ”huono imitaatio” Ricky Ricardo -hahmosta, jota kuubalaissyntyinen näyttelijä Desi Arnaz näytteli 1950-luvun televisiosarjassa "I Love Lucy".


title: Nick Riviera

text: Tohtori Nickillä ei vaikuta olevan juurikaan lääketieteellistä osaamista, vaikka hän väittää opiskelleensa yliopistossa. Hänelle riittää kuitenkin asiakkaita, koska hänen palvelunsa ovat paljon halvempia kuin tohtori Hibbertin. Lisäksi tohtori Nick on aina hyvin yställinen, iloinen ja melko itsevarman oloinen. Esiintyessään ensi kerran jaksossa ”Miljoona” hän piti vastaanottoaan ahtaassa, tunkkaisessa ja likaisessa huoneistossa. Epärehellinen asianajaja Lionel Hutz käytti häntä asiantuntijana saadakseen haluamansa vääristellyn lääkärinlausunnon. Yleensä tohtori Nick kuitenkin vaikuttaa rehelliseltä, joskin vaarallisen ammattitaidottomalta.


title: Nick Riviera

text: 4. kauden jaksossa ”Pumppu pettää” tohtori Nick onnistui suorittamaan Homer Simpsonin vaikean kolminkertaisen ohitusleikkauksen vain Lisa Simpsonin opastuksen avulla, ja ennen Lisan huomautusta hän meinasi unohtaa pestä kätensä ja aloittaa leikkauksen väärästä kohdasta. Samassa jaksossa ilmeni, että eräällä hänen aiemmalla leikkauspotilaallaan oli nyt jalka käden ja käsi jalan paikalla. 17. kauden jaksossa ”Naapurissa kummittelee” tohtori Nickin nähdään varastavan öisin Springfieldin hautausmaalta ruumiiden käsiä ja jalkoja, todennäköisesti varaosiksi. 4. kauden jaksossa ”Telkien takana” hän mainosti ostos-tv-ohjelmassa keksimäänsä ilmeisen kehnoa appelsiininpuristinta.


title: Nick Riviera

text: Tohtori Nick puhuu englantia lievällä korostuksella ja 7. kauden jaksossa ”Muukalaiset kuriin” hänen nähtiin hakevan Yhdysvaltain kansalaisuutta, mutta hänen syntyperäänsä ei ole koskaan mainittu tarkemmin. Hän vaikuttaa melko nuorelta ja hänellä on pukinparta ja ohuet viikset.


title: Nick Riviera

text: Tohtori Nick näytti kuolevan "The Simpsons Movie" -elokuvan lopussa, jossa valtava lasinsirpale lävisti hänet ja hän huudahti viimeisinä sanoinaan ”Heippa kaikki!” ("Bye, everybody!"). Hän on kuitenkin jatkanut esiintymistään sarjassa myös sen jälkeen.


title: Puruvesi

text: Puruvesi on Saimaaseen kuuluva järvi, joka sijaitsee Savonlinnan ja Kiteen alueella Etelä-Savon ja Pohjois-Karjalan rajalla. Se on saarekas kuten Saimaa yleensäkin mutta eroaa Saimaan muista osista ja yleensäkin tyypillisestä suomalaisesta järvestä kirkasvetisyydellään. Järven pinta-ala on 420,86 km², ja siinä on 720 saarta. Järvi on Oriveden ja Pihlajaveden välillä. Se voidaan myös katsoa Suur-Saimaan isoksi lahdeksi, sillä virtaus yläpuolisesta Orivedestä Puruveteen on hyvin vähäinen. Punkaharju jakaa järven kahtia Isoon- ja Pieneen-Puruveteen. Nämä ovat vesiyhteydessä toisiinsa järven molemmista päistä Tuunaan- ja Punkasalmien kautta.


title: Puruvesi

text: Puruveden vesi on hyvin puhdasta. Tämä johtuu siitä, että suuri osa järven vedestä tulee sen pohjassa olevista lähteistä hiekkakerroksen läpi.


Peter Jackson’s King Kong: The Official Game of the Movie on Peter Jacksonin ohjaamaan "King Kong" -elokuvaan perustuva, vuonna 2005 julkaistu tietokonepeli. Sen on kehittänyt ja julkaissut Ubisoft. Pelin varsinaisena suunnittelijana toimi pelisuunnittelija Michel Ancel, mutta myös Peter Jackson osallistui kehitystyöhön.


title: Peter Jackson’s King Kong: The Official Game of the Movie

text: Peli poikkeaa juoneltaan huomattavasti elokuvasta. Pelaajan päämääränä on päästä pois Pääkallosaarelta. Vastassa on elokuvastakin tuttuja dinosauruksia, jättiläishyönteisiä ynnä muuta. Pelissä voi pelata niin ihmishahmolla kuin itse Kongillakin. Pelissä on monia lisäominaisuuksia, jotka avautuvat tarpeeksi pitkällisen pelaamisen jälkeen. Yksi niistä on vaihtoehtoinen loppu, jossa King Kong voi pelastua.


title: San Francisco 49ers

text: San Francisco 49ers (lempinimeltään Niners) on Yhdysvalloissa NFL:ssa pelaava amerikkalaisen jalkapallon seura. Se pelaa National Football Conferencen läntisessä divisioonassa, NFC Westissa. Seuran kotipaikka on Santa Clara ssa Kalifornian osavaltiossa. Joukkue on saanut nimensä Kalifornian kultaryntäykseen vuonna 1849 osallistuneiden mukaan.


title: San Francisco 49ers

text:
Vuonna 1946 aloittanut 49ers on Kalifornian vanhin ammattilaisjoukkue. He pelasivat All-America Football Conferencessa ennen kuin liittyivät NFL:ään vuonna 1950.
49ersilla on toiseksi eniten Super Bowl -mestaruuksia, jakaen tämän kunnian Dallas Cowboysin kanssa (5 mestaruutta).


title: San Francisco 49ers

text: Ninersit ovat pelanneet kotiottelunsa 70 207 ihmistä vetävällä Candlestick Parkilla vuodesta 1971 lähtien korvaten Kezar Stadiumin, jolla nykyisin pelataan enimmikseen haavipalloa. 49ersillä rakentaa uuden stadionin Santa Claran kaupunkiin, joka sijaitsee noin 50 kilometriä San Franciscon eteläpuolella. Alustavien suunnitelmien mukaan Levi's Stadiumin pitäisi olla pelikunnossa elokuussa 2014, rakennustyöt aloitettiin huhtikuussa 2012. Santa Clarassa sijaitsee ennestään 49ersin harjoituskeskus.


title: Janna (nimi)

text: Janna on naisen etunimi, joka on syntynyt muunnoksena Johanna-nimestä tai sen englantilaisesta muodosta Jane, mahdollisesti myös Julianasta tai Mariannesta. Jannan nimipäivä, 12. huhtikuuta on sama kuin Julianan. Väestörekisterikeskuksen tilastojen mukaan nimi Janna on huhtikuuhun 2017 mennessä annettu noin 1700 henkilölle, joista suurin osa on syntynyt vuoden 1980 jälkeen. Ennen vuotta 1940 nimi oli annettu vain muutamalle henkilölle.


title: Singeli

text: Singelillä voidaan tarkoittaa vaihtoehtisesti jotain seuraavista:


title: Porvoon rata

text: Porvoon rata on Suomen rataverkon osuus Keravalta Porvoon keskustaan. Rataosan pituus on 34 kilometriä. Porvoon rata (alun perin Porvoon-Keravan rautatie) on rakennettu vuosina 1872–1874. Sen alkuosa Olliin saakka on nykyisin kuitenkin osa Kilpilahteen johtavaa tavaraliikennerataa, Sköldvikin rataa, loppuosa Ollista Porvooseen on enää käytössä vain museorautatienä.


title: Porvoon rata

text: Koska valtio ei ollut halukas rakentamaan Porvoon rataa, hanketta varten perustettiin vuonna 1871 yksityinen osakeyhtiö, joka sai tukensa Porvoon kaupungilta. Ratayhtiön osakkeiden myynti ei kuitenkaan sujunut toivotulla tavalla ja yhtiö ajautui konkurssiin jo vuonna 1878. Radan toimintaa jatkoi tämän jälkeen uusi osakeyhtiö, kunnes valtio lopulta osti radan vuonna 1917. Ensimmäisen maailmansodan jälkeen liikennevirrat alkoivat suuntautua aiempaa voimakkaammin Helsinkiin, jonne kulki työläisjunia Keravalta.


title: Porvoon rata

text: Henkilöliikenne Porvoon radalla hiipui 1970-luvulla. Suora linja-autoyhteys Helsinkiin oli vakava kilpailija ratayhteydelle, joka kiersi hankalasti Keravan kautta. Viimeinen isku radalle oli Porvoonväylän valmistuminen vuonna 1979. Henkilöjunaliikenne Keravalta Porvooseen lakkautettiin vuonna 1981, mutta tavaraliikenne Porvooseen jatkui vuoteen 1990 saakka. Tämän jälkeen suunniteltiin radan purkamista tarpeettomana, mutta rautatieharrastajat onnistuivat säilyttämään sen tekemällä talkootöitä radan kunnossapidossa ja ajamalla museojunia. Nykyisin rataosa Ollin vaihteelta Porvooseen on Liikenneviraston omistuksessa ja ylläpidossa. Sitä liikennöi museoliikenneoperaattorit mm. Porvoon museorautatieyhdistys.


title: Porvoon rata

text:
Rataosa Keravalta Ollin vaihteelle on sekä VR-Yhtymän että museoliikenteen käytössä, ja osuus Ollin vaihteelta Porvooseen on museoliikenteen käytössä. Osuus Kerava–Olli–Sköldvik on sähköistettyä rataa.
Porvoon asemalta Porvoon keskusta -liikennepaikalle johtanut osuus purettiin Porvoon kaupungin vanhan kaupungin pysäköintijärjestelyjen johdosta joulukuussa 2006.


title: Porvoon rata

text: Sköldvikin rata haarautuu Ollin vaihteelta Sköldvikin rautatieasemalle. Rataosan pituus on 10,6 kilometriä, se on yksiraiteinen, sähköistetty ja varustettu junien automaattisella kulunvalvonnalla. Rataosalla on pääasiallisesti vain tavaraliikennettä.


title: Porvoon rata

text: Rataosalla liikennöivät pääasiallisesti raskaat sähkövetoiset öljy- ja kemikaalijunat. Rataosuuden tärkeimmät asiakkaat ovat Kilpilahdessa sijaitsevat öljynjalostamot sekä Kilpilahden öljysatama.


title: Johannes IX

text: Johannes IX oli paavina joulukuusta 897 tai tammikuusta 898 – tammi-toukokuulle 900. Hän oli kotoisin Tivolin kaupungista ja oli alun perin benediktiinimunkki. Hänen aikanaan oli kiistoja paavi Formosuksen (891–896) kannattajien ja vastustajien välillä; Johannes IX kuului kannattajiin ja vahvisti edesmenneen Formosuksen rehabilitoinnin.


title: Kista Science Tower

text: Kista Science Tower on Tukholman Kistan kaupunginosassa sijaitseva tornitalo, joka on Pohjoismaiden korkein toimistorakennus. Se on 32-kerroksinen ja 117 metriä korkea. Talo rakennettiin vuosina 2000–2003. Kompleksi käsittää kaikkiaan kuusi rakennusta. Sen suunnitteli ruotsalainen arkkitehtitoimisto White Arkitekter AB, joka voitti vuonna 1998 luonnoksellaan rakennuksen suunnittelusta järjestetyn kilpailun. Rakentaja oli NCC.


title: Kista Science Tower

text: Valmistuessaan vuonna 2003 Kista Science Tower oli Skandinavian korkein pilvenpiirtäjä, mutta vuonna 2004 sen ohitti korkeudessa Malmöön, Etelä-Ruotsiin, kohonnut asuintalo Turning Torso. Katolla olevan antennin kanssa Kista Science Towerin korkeus on 156 metriä.


title: Kista Science Tower

text: Pilvenpiirtäjän hissit ovat Ruotsin nopeimmat. Niiden nopeus on noin 5–6 metriä sekunnissa. Hissit on toimittanut suomalainen Kone Oyj.


title: Lahjomattomat

text: Lahjomattomat () on vuonna 1987 ilmestynyt yhdysvaltalainen rikoselokuva, joka perustuu vuosina 1959–1963 tehtyyn samannimiseen televisiosarjaan ja löyhästi myös aiheesta tehtyyn kirjaan. Elokuvakäsikirjoituksen on sovittanut David Mamet ja elokuvan ohjannut Brian De Palma. "Lahjomattomien" pääosia näyttelevät Kevin Costner, Sean Connery ja Robert De Niro.


title: Lahjomattomat

text: Elokuva kertoo Costnerin esittämästä Eliot Nessistä, joka keräsi ympärilleen joukon poliiseja, joita alettiin kutsua nimellä Lahjomattomat, sillä oikeus oli heille tärkeintä. Ryhmän tarkoituksena oli vangita De Niron näyttelemä Al Capone.


title: Lahjomattomat

text: "Lahjomattomat" oli ehdolla neljään Oscar-palkintoon, joista se sai yhden, kun Sean Connery palkittiin parhaasta miessivuosasta. Connery palkittiin lisäksi Golden Globella ja Ennio Morricone parhaasta elokuvamusiikista BAFTAlla ja Grammylla.


title: Lahjomattomat

text: Vaikka "Lahjomattomien" pohjalla ovat tositapahtumat, sen kertoma tarina on suurelta osin fiktiivinen. Seuraavassa joitakin yksityiskohtia, jotka eroavat todellisista tapahtumista:


title: Lahjomattomat

text:
Ehdokkaana:
Ehdokkaana:
Ehdokkaana:


title: Theodorus II

text: Theodorus II oli paavina 20 päivän ajan joulukuulta 897 – saman vuoden joulukuulle tai vuoden 898 tammikuulle saakka. Hän oli Konstantinopolin partiarkan poika ja toimi pappina ennen paaviksi nousemistaan. Hän palautti pappisviran niille, joilta Stefanus VI oli sen riistänyt, täten palauttaen voimaan paavi Formosuksen päätöksiä. Hän järjesti myös Formosuksen ruumiille kristillisen uudelleenhautauksen Pietarinkirkkoon; ruumis oli kaivettu ylös, häväisty ja heitetty Tiber-jokeen, josta se löytyi läheltä Portoa.


title: Ollin vaihde

text: Ollin vaihde () on Suomen rataverkolla Porvoon kaupungin alueella sijaitseva linjavaihde, jossa Keravan–Sköldvikin radasta haarautuu rataosa Porvoon keskustaan. Linjavaihteen sijainti on noin ratakilometrillä 45+700.


title: Ollin vaihde

text: Ollin vaihde rakennettiin, kun rataosuuden Kerava–Sköldvik rakennustyöt alkoivat. Liikennepaikka toimi junasuorituspaikkana, kun Porvoon radalla oli säännöllistä junaliikennettä. Myöhemmin, Porvoon suunnan liikenteen vähentyessä, Ollin turvalaitteet uusittiin ja asema jäi miehittämättömäksi. Turvalaittena oli varmistuslukko- ja opastinturvalaitos. Olli miehitettiin tarvittaessa ja vain silloin, kun Porvoon radalla oli liikennettä. Nykyisin liikennepaikka on miehittämätön linjavaihde ja se on varustettu elektronisella asetinlaitteella.


title: Ollin vaihde

text: Ollin vaihteelle tuotiin sen valmistuttua Helsingistä Eläintarhan urheilukentältä entinen kuulutuskoppi junansuorittajan työtilaksi. Koppi on kuitenkin viety pois vuonna 2001.


title: Ollin vaihde

text: Liikennepaikka sijaitsee noin 17 kilometrin päässä Keravan rautatieasemalta ja noin kymmenen kilometrin päässä Sköldvikin rautatieasemalta, Korpklovsbergetin kallioleikkauksen länsipäässä lähellä Anttilan kylää.


title: Kastellholmen

text: Kastellholmen on saari Tukholmassa, Ruotsin pääkaupungissa. Se sijaitsee lähellä kaupungin keskustaa. Se kuuluu Norrmalmin kaupunginosa-alueeseen ja Skeppsholmenin kaupunginosaan, johon sillä on myös siltayhteys. Maa-alaa saarella on noin 3,1 hehtaaria. Saarella on muun muassa joitakin yksityisasuntoja, varastorakennuksia sekä vuodelta 1848 peräisin oleva "Kastellet".


title: Kastellholmen

text: Saari oli vuosina 1905–1934 oma kaupunginosansa. Sillä on myös ollut muitakin nimiä ("Notholmen", "Lilla Beckholmen", "Skansholmen"), mutta nimeä "Kastellholmen" on käytetty jo 1720-luvulta lähtien.


title: Puddle of Mudd

text: Puddle Of Mudd on yhdysvaltalainen post-grunge-yhtye, joka on perustettu Kansas Cityssä, Missourissa. Kuten useita muitakin post-grunge-yhtyeitä, myös Puddle Of Muddia on moitittu soittotaidon puutteesta. Tästä huolimatta yhtye on post-grungen tärkeimpiä edustajia. Yhtyeen suurimpia vaikuttajia on etunenässä 1990-luvun grunge-suuruus Alice in Chains.


title: Puddle of Mudd

text: Yhtyeen entinen harjoittelutila sijaitsi Missouri-joella. Joen tulviminen aiheutti valtavan mutavyöryn, joka peitti alleen myös yhtyeen harjoittelutilan. Tapahtuman innoittamana yhtyeen alkuperäiseksi nimeksi tuli "Muddle of Pudd", joka kuitenkin myöhemmin muutettiin paremmalta kuulostavaksi Puddle of Muddiksi.


title: Puddle of Mudd

text: Puddle of Muddin esikoisalbumi, "Come Clean", synnytti neljä hittiä, joista tunnetuin on "She Hates Me" ja levyä on myyty yli 5 miljoonaa kappaletta. Yhtyeen toinen julkaisu, "Life On Display", synnytti kaksi hittiä, mutta sitä myytiin vain 600 000 kappaletta. Heikko myynti oli pitkälti seurausta puutteellisesta mainonnasta.


title: Sköldvikin rautatieasema

text: Sköldvikin rautatieasema () eli Kilpilahden rautatieasema on Porvoon Kilpilahdessa sijaitseva Suomen rataverkon liikennepaikka ja rataosan Kerava–Sköldvik pääteasema. Liikennepaikan etäisyys Helsingin päärautatieasemalta on 56,4 ratakilometriä. Asemalla on ainoastaan tavaraliikennettä, ja se palvelee pääasiassa Kilpilahden sataman sekä öljynjalostamon kuljetustarpeita. Liikennepaikka avattiin liikenteelle 1972.


title: Sköldvikin rautatieasema

text: Sköldvik on Suomen ainoa rautatieasema, jonka ensisijainen nimi on ruotsinkielinen. "Kilpilahti" on aseman virallinen, harvoin käytetty suomenkielinen nimi. Vaikka Porvoo onkin kaksikielinen kunta, jonka ensimmäisenä kielenä on suomi, asema sijaitsee alueella, joka kuului vuoden 1997 alussa lakkautettuun Porvoon maalaiskuntaan. Se oli vuoteen 1983 saakka enemmistöltään ruotsinkielinen kunta. Koska asema ja öljynjalostamo aiemmin tunnettiin yleisesti Sköldvikinä, vaikka suomennettukin nimi oli virallisesti olemassa, on aseman nimi toistaiseksi säilytetty ruotsinkielisenä liikenneturvallisuuteen vedoten.


title: Mike Nolan

text:
Mike Nolan (s. 7. maaliskuuta 1959 San Francisco, Kalifornia) on amerikkalaisen jalkapallon päävalmentaja. Mike toimi synnyinkaupunkinsa joukkueen San Francisco 49ersin päävalmentaja vuodesta 2005 vuoden 2008 loppuun asti.
Mike seurasi isänsä jalanjälkiä, koska hänen isänsä Dick Nolan oli myös San Franciscon päävalmentajana 1960–70-luvuilla. Potkujen jälkeen hän liittyi Denver Broncos joukkueen valmennusryhmään.


title: Gob

text: Gob on kanadalainen Vancouverista kotoisin oleva punkrockyhtye, joka on perustettu vuonna 1994. Yhtye on menestynyt Pohjois-Amerikassa, pääosin kotimaassaan Kanadassa, mutta Euroopassa sitä ei juuri tunneta. Gobin läpimurtokappale Yhdysvalloissa oli vuonna 2000 ilmestynyt ”I Hear You Calling”, josta on tehty kolme erilaista versiota. Yhtyeen musiikkia on kuultu Suomessa laajalti videopelien kautta. Gobin perustajajäsenet Tom Thacker ja Theo Goutzinakis perustivat yhtyeen nimellä "Tommy’s Bisquit" jo 15-vuotiaina.


title: Gob

text: Gobin perustajajäsenet Tom Thacker (laulu, kitara) ja Theo Goutzinakis (kitara, laulu) tapasivat lukiossa Langleyssä, Kanadassa. He ystävystyivät, ja päättivät perustaa yhtyeen. Kun yhtyeeseen liittyivät rumpali Patrick Paszana ja basisti Kelly Macauley, he päättivät julkaista ensimmäisen, yhtyeen nimen mukaan julkaistun EP:n vuonna 1994.


title: Gob

text: Joidenkin erimielisyyksien takia Macauley erotettiin yhtyeestä, ja tilalle tuli Jamie Fawkes, ja vuonna 1995 Gob julkaisi toisen levynsä, "Too Late... No Friendsin". Albumi oli merkittävä edistysaskel yhtyeelle. Pian ennen heidän ensimmäisen levyn julkaisua Gob julkaisi toisen rajallisen painoksen, "Green Beans and Almondsin", sisältäen neljä kappaletta.


title: Gob

text: Ennen väitetysti luovutettua yhtyeen keski-kiertuetta Gob alkoi soittaa kolmeosaisena yhtyeenä, kun Fawkes kysyi, saisiko hän erota yhtyeestä. Hänet väliaikaisesti korvattiin Happy Kreterillä, yhtyeen kaverilla, kunnes pysyvä korvaaja löytyi Craig Woodista. Vuonna 1997 7-tuumainen Gob/McRackins-jakojulkaisu painettiin, "Ass Seen on TV".


title: Gob

text: Kun Gob alkoi työstää toista albumiaan, Pat tuli isäksi ja päätti erota yhtyeestä. Gabe Mantle (entinen jäsen vancouverilaisesta hardcore-yhtyeestä Brand New Unit) tuli soittamaan rumpuja, ja Gob levytti "How Far Shallow Takes Youn". Albumilla oli pimeämpi tunnelma ja raskaammat soinnut kuin edellisillä yhtyeen tuotoksilla. Levy myi hyvin Kanadassa ja yhtye sai vahvan, lojaalin fanikunnan. Singlet albumilta olivat "Beauville" ja "What To Do".


title: Gob

text: Gob teki cover-version The Rolling Stonesin ”Paint It Blackista”, joka on elokuvan "Stir of Echoes" soundtrackilla, ja sen voi kuulla myös vuonna 2004 tehdyssä TV-sarjassa "Salem's Lot".


title: Gob

text: Yhtye julkaisi levyn "The World According to Gob" vuonna 2001. Tämä albumi on Gobin tähän asti menestyksekkäin julkaisu. Levy antoi hienoisen lähdön heidän varhaisesta punk rock -musiikistaan ja näytti kasvua heidän laulunkirjoituksessaan ja musiikkiurassaan. Singlet, jotka julkaistiin kyseiseltä albumilta, olivat "For The Moment", "I Hear You Calling" ja "No Regrets".


title: Gob

text: Vuonna 2002 Gob teki levytyssopimuksen levy-yhtiö Arista Recordsin kanssa, ja levytti "F.U. EP:n". "Ming Tran" julkistettiin singleksi EP:lle. Julkaisussa oli uudelleennauhoitettu versio Gobin klassikkokappale "Soda"sta. EP julkaistiin Gobin tulevan levyn "Foot in Mouth Diseasen" mainostukseksi.


title: Gob

text: Vuonna 2004 Wood erosi yhtyeestä soittaakseen kitaraa kanadalaiselle laulajalle, Avril Lavignelle. Gob on tämän jälkeen värvännyt basistin, joka tunnetaan fanien keskuudessa Peter Panina tai yleisemmin Tysonina. Samana vuonna yhtyeen jäsenet (Theo, Tom ja Gabe) esiintyivät elokuvassa "Going the Distance", jonka soundtrackille yhtye levytti kappaleen "Break". Samaisena vuonna myös levytyssopimus Arista Recordsin kanssa raukesi, koska yhtye ei saanut rikottua miljoonan myydyn levyn rajapyykkiä levyllä "Foot in Mouth Disease".


title: Gob

text: Kolmen vuoden levytystauon jälkeen pitkään odotettu uusi levy "Muertos Vivos" julkaistiin syksyllä 2007, ja yhtye solmi levytyssopimuksen Aquarius Recordsin kanssa.


title: Gob

text: Noin vuosi levyn julkaisemisen jälkeen basisti Tyson Maiko erosi yhtyeestä vedoten toiseen yhtyeprojektiinsa nimeltä Leeroy Stagger, ja hänet korvattiin indie-yhtye Sleepwalkersin keulahahmo Steven Fairweatherilla syksyllä 2008. Gob on mainostanut uutta Banshee Song -musiikkivideotaan muun muassa internetissä pyörivällä kolmiosaisella teaser-sarjalla, jonka jälkeen video julkaistiin Kanadan Much Music -musiikkikanavalla tammikuussa 2009.


title: Gob

text: Yhtyeen kitaristi-taustalaulaja Theo Goutzinakis on ilmoittanut AMP Magazinen keväällä julkaisemassa haastattelussa, että he ovat aloittaneet uuden levyn tekemisen. Julkaisuajankohtaa ei vielä tiedetä.


title: Gladiaattori (Shi’ar)

text: Gladiaattori (oikealta nimeltään Kallark) on Marvel-kustantamon luoma sarjakuvahahmo. Hän on Shi’ar-eliittikaartin preettori. Gladiaattorin ensiesiintyminen oli "X-Men"-lehden numerossa 107 (vuonna 1977). Hahmon loivat Chris Claremont ja Dave Cockrum. Gladiaattorin hahmo perustuu DC-kustantamon Teräsmieheen.


title: Gladiaattori (Shi’ar)

text: Vain vähän on kerrottu Gladiaattorin alkuperästä. Tiedetään silti että hän kuuluu Strontian-nimiseen avaruusrotuun. Arvellaan hänen kenties olleen kerra Galactuksen sanansaattaja (tosin tätä ei ole koskaan todettu).


title: Gladiaattori (Shi’ar)

text: Hän on Shi’arien Keisarillisen Kaartin johtaja. Kaarti vastaa ainoastaan keisarinna Lilandralle, joka vastaa koko Shi’arien keisarikunnan hallitsemisesta. Gladiaattori on järkähtämättömän uskollinen keisarikunnalle huolimatta siitä, kuka hallitsee imperiumia.


title: Gladiaattori (Shi’ar)

text: Gladiaattori tapasi ensimmäisen kerran maapallon asukkaita kun Kaartilaiset taistelivat Ryhmä-X:ää vastaan hullun keisari D’kenin käskystä. D’kenin syrjäyttämisen jälkeen hänen siskonsa Lilandra Neramani otti keisarinnan paikan imperiumissa.


title: Gladiaattori (Shi’ar)

text: Gladiaattori on myös saapunut henkilökohtaisesti Maahan taistelemaan Ihmenelosten kanssa. Tämä johtui Gladiaattorin harhaluulosta – hän uskoi Ihmenelosten olevan skrulleja. Yhdessä Hämähäkkimiehen ja Kapteeni Amerikan kanssa skrullit kuitenkin vangittiin.


title: Gladiaattori (Shi’ar)

text: Myöhemmin Gladiaattori on joutunut taistelemaan vastoin tahtoaan myös Kostajia vastaan. Ihmemies ja Thor joutuivat molemmat koville taistelussa Shi’arin preettoria vastaan, mutta lopulta Thor heitti hänet ulottuvuuksienväliseen porttiin ja lukitsi tämän sinne.


title: Gladiaattori (Shi’ar)

text: Myöhemmin Gladiaattori taisteli itseään Hulkia vastaan mutta hävisi Hulkin sisältämien gammasäteiden vuoksi.


title: Gladiaattori (Shi’ar)

text: Kun Lilandra, Charles Xavierin siskon Cassandra Novan mielenhallinnan alla käski keisarinnaa hyökkäämään maapallon mutantteja vastaan Gladiaattori ja loput Kaartista iskivät Ryhmä-X:n kimppuun.


title: Gladiaattori (Shi’ar)

text: Cassandra saatiin kuitenkin kukistettua ja Gladiaattori palasi palvelemaan jälleen kerran rakastamaansa Shi’arien keisarikuntaa.


title: Gladiaattori (Shi’ar)

text: Tätä nykyä Gladiaattori ja loput Kaartista palvelevat Shi’arien keisarinnaa Lilandraa uskollisesti.


title: Gladiaattori (Shi’ar)

text: Gladiaattori on Keisarillisen Kaartin kaikkein voimakkain jäsen. Hänellä on valtavat fyysiset voimat, joiden ylärajat ovat tuntemattomat. Erään kerran hän nosti ilmaan koko Baxter Buildingin, mikä osoittaa että Gladiaattori nostaa verrattomasti enemmän kuin 100 tonnia (joka on Marvel-universumin ylin voimaluokitus). Gladiaattori siis pääsee samalle tasolle Marvelin muiden voimamiesten kuten Hulkin, Juggernautin ja Thorin kanssa. Valtavan voimansa lisäksi Gladiaattori on myös käytännöllisesti katsoen haavoittumaton ja on selvinnyt miltei nova-tason räjähdyksestä.


title: Gladiaattori (Shi’ar)

text: Gladiaattori kykenee lentämään Shi’arien nopeimpien avaruusalusten nopeuksilla ja saavuttaa yli valonnopeuden hyperavaruudessa. Gladiaattori selviää avaruuden tyhjiössä eikä hänen täten ilmeisesti tarvitse lainkaan hengittää. Gladiaattori myös väittää että kykenee liikuttelemaan planeettoja ja lentämään tähtien läpi.


title: Gladiaattori (Shi’ar)

text: Kuten Teräsmies ja Hyperion myös Gladiaattori kykenee fokusoimaan silmistään uskomattoman kuuman lämpösäteen. Säteen sanotaan saavuttavan tähtien sisältämiä lämpötiloja. Gladiaattori on kerran saanut silmäsäteillään jopa uskomattoman vahvan Tyrannin horjumaan. Gladiaattori omaa myös superpuhalluksen, jonka avulla voi jäädyttää vastustajiaan


title: Gladiaattori (Shi’ar)

text: Gladiaattori on myös osoittanut omaavansa telepaattisia kykyjä, joilla hän heijastaa psyykkiset iskut takaisin hyökkääjiinsä.


title: Gladiaattori (Shi’ar)

text: Gladiaattorin uskomattomista voimista huolimatta hän ei ole haavoittumaton. Gladiaattori on haavoittuva tietyille tuntemattomille säteilytasoille ja hänet voi lyödä maahan yhdellä voimakkaalla iskulla (mikäli isku on tarpeeksi voimakas). Gladiaattorin voimat ovat suurelta osin hänen suunnattomasta tahdostaan lähtöisin. Jos hän uskoo että häviää taistelun, Gladiaattorin voimat vähenevät. Sue Richards esimerkiksi iski Gladiaattorin kanveesiin tavallisella voimakentällä tämän epäillessä omia voimiaan. Siksi Reed Richards on teoretisoinut Gladiaattorien voimien olevan osaltaan psyykkisiä.


title: Gladiaattori (Shi’ar)

text: Jos Gladiaattorin voimat tuntuvatkin olevan suurelta osin fyysisiä on esitetty myös teorioita että Shi’arien teknologinen taso on auttanut Gladiaattorin voimien lisäämisessä.


title: Gladiaattori (Shi’ar)

text: Gladiaattori perustuu DC-kustantamon Teräsmieheen. Gladiaattori omaa useita tämän kykyjä kuten valtavat voimat, haavoittumattomuuden, huipputarkat aistit "etc". Gladiaattorilla on myös serkku Xenith, joka perustuu Teräsmiehen serkkuun Terästyttöön. Gladiaattorilla on myös heikkous tuntemattomaan säteilyyn (vrt. kryptoniitti) ja jopa pukukin omaa tiettyjä yhteispiirteitä Teräsmiehen vastaavaan.


title: Gladiaattori (Shi’ar)

text: Gladiaattorin nimi tullee Philip Gordon Wylien romaanista "Gladiator", jonka uskotaan olleen myös Teräsmiehen luojien yksi innoituksista. Gladiaattorin oikea nimi, Kallark viittaa myös hieman Teräsmiehen alter egoon Clark Kentiin.


title: Gladiaattori (Shi’ar)

text: Gladiaattori esiintyy myös välivastustajana -pelissä.


title: Tupa

text: Tupa on perinteisessä, lähinnä itäsuomalaisessa ja paikoin eteläsuomalaisessa maalaistalossa, ollut rakennuksen eteläpäädyssä sijaitseva tilava asuinhuone, joka nykykäsityksessä vastaa sekä olohuonetta että keittiötä.


title: Tupa

text: Tuvan tärkein tunnusmerkki on ainakin maan itäosassa ollut suuri leivinuuni, joka aikaisemmin yleensä sijaitsi nurkassa, ovesta tullessa oikealla puolella. Tyypillisiä tuvalle ovat olleet ja joskus edelleenkin ovat seinänvieriä kiertävät penkit ja suuri ruokapöytä. Koska tupa yleensä käsittää rakennuksen koko päädyn, sen ikkunat katsovat kolmeen suuntaan ja huone on varsin valoisa. Varhaisempina aikoina talo käsitti usein kaksi tupaa, joiden välissä on läpikuljettava eteinen. Myöhemmin pohjoispäädyssä oleva tupa jaettiin kahdeksi kamariksi. Tällöin isäntäpariskunta siirtyi asumaan toiseen kamareista, ja tupaan jäi muu talonväki. Tavalliset savolaisen ja eteläkarjalaisen tuvan mitat ovat 7×7 m tai 8×8 m, jolloin huone on noin 50 tai 65 neliömetrin laajuinen. Suurimmat nykyiset tuvat ovat noin 100 neliömetrin suuruisia. Tiedetään puolentoistasadan ja jopa lähes parin sadan neliön tupia ajalta, jolloin useat sukulaisperheet asuivat yhdessä. Tuvaksi voidaan sanoa myös yksihuoneista asuinrakennusta kokonaisuudessaan.


title: Tupa

text: Länsi-Suomessa tuvalla tarkoitetaan useimmiten pientä asuinrakennusta, lähinnä mökkiä. Joskus sanalla on myös talon suurimman huoneen merkitys. Länsisuomalaisessa asuinrakennuksessa suuri asuinhuone on ollut paikoin nimeltään pirtti ja monin paikoin sikäläiseen asuinrakennukseen on kuulunut erityinen, suuri juhlahuone, jota on sanottu saliksi. Varuskunnissa tupa on joukkueen, puolijoukkueen tai ryhmän (10–20 hengen) majoitustila.


title: Tupa

text: Suomessa suosittiin 1900-luvun puolivälissä selitystä, jonka mukaan tupa olisi ollut peräisin ruotsin sanasta "stuga". Ruotsiin tupamaiset asuinhuoneet levisivät kuitenkin paljon myöhemmin kuin Viroon, Karjalaan ja Suomeen. Sen sijaan lähteenä voi olla germaanisen kantakielen tai romaanisten kielten lämmintä asumusta tarkoittava sana ("stub*"). On myös esitetty myöhäiskantaslaavin sanaa истъба / istŭba 'lämmitettävä huone; tupa; talo'.


title: Romanus

text: Romanus oli paavina heinä-elokuusta marraskuulle 897. Hänet valittiin paaviksi murhatun Stefanus VI:n tilalle. Tuohon aikaan Roomassa vallasta taisteli useita ryhmittymiä, ja yksi niistä pakotti Romanuksen luopumaan vallasta. Hänen seuraajansa oli Theodorus II. Romanus eli loppuelämänsä munkkina, eikä edes hänen kuolinvuottaan tiedetä.


title: Kasvikset

text: Kasviksilla tarkoitetaan syötäviä vihanneksia (mukaan luettuna peruna), sieniä, marjoja, hedelmiä sekä epähedelmiä. Kasvikset voidaan jakaa lehtivihanneksiin, varsikasveihin, kasvishedelmiin, palkokasveihin, sipulikasveihin, kaaleihin, mukulakasveihin, maustevihanneksiin, hedelmiin, marjoihin ja sieniin.


title: Kasvikset

text: Ruokavaliossa vihannesten, marjojen, hedelmien sekä palkokasvien suositeltava määrä on 400–800 g päivässä. Puolen kilon (kuuden kourallisen) kasvissuositukseen sisältyy kaikki muut kasvikset paitsi peruna. Suomalaiset ravintosuositukset suosittelevat syömään lisäksi päivittäin 2-5 perunaa. (World Cancer Research Fund ja American Institute for Cancer Research, 1997).


title: Kasvikset

text:
Kansainvälisissä tutkimuksissa on ilmennyt, että eniten kasviksia syövät ihmiset sairastuvat sydän- ja verisuonitauteihin 15–40 % vähemmän kuin niitä vähän syövät.
Eniten hedelmäannoksia syövät 54–80-vuotiaat miehet olivat pitkäikäisimpiä.
Monissa kasviksissa on paljon ravintokuituja, kaliumia, foolihappoja ja antioksidantteja, jotka kaikki suojaavat sydäntaudeilta. Niissä on paljon C-vitamiinia, beta-karoteenia ja kivennäisaineita. Ne ovat vähäkalorisia, vähäsuolaisia ja sisältävät terveellisiä, sairauksilta suojaavia fytokemikaaleja. Suositellaan, että jokaisella aterialla syötäisiin kasviksia.